2 Luker 15 ACO85 - I mwaka me pyeraryo wiye abiro me - Bible Search\n2 Luker 14 2 Luker 16\n2 Luker 15\nLoc pa Ajaria\n(2 Tek 26.3-5, 16-23)\n1I mwaka me pyeraryo wiye abiro me loc pa Jeroboam kabaka me Icrael en aye Ajaria wod pa Amajia, kabaka me Juda, ocako iye loc. 2Ocamo ker ma mwaka me ditte romo apar wiye abicel, ci obedo ka loc ki i Jerucalem pi mwaka pyerabic wiye aryo. Minne nyiŋe Yekolia me Jerucalem. 3Obedo ka tiyo gin ma nen atir i waŋ Rwot, kun lubo gin ducu ma yam wonne Amajia otiyo. 4Kadi bed kumeno, wan jogi ma i wi godi pe omukogi woko; lwak pud gumedde ki tumo gitum ki waŋo odok eceta i waŋ jogi ma i wi godi. 5Rwot ocako pwodo kabaka, ci odoko la dobo nio wa i nino me tone, kun bedo i ot ka ikene. Yocam ma wod pa kabaka aye obedo ladit ma loyo ode, kun loyo kwede lwak ma i lobo meno. 6Lok kom Ajaria mudoŋŋe ducu, ki gin ducu ma yam otiyo, gityeko coyone i buk me Tekwaro pa Luker me Juda. 7-Ajaria oto, oywe kacel ki kwarine, ci giyiko kacel ki kwarine i gaŋ kal pa Daudi. Yocam ma wode aye oleyo ka tyene.\nLoc pa Jekaria\n8I mwaka me pyeradek wiye aboro me loc pa Ajaria kabaka me Juda en aye Jekaria wod pa Jeroboam ocako loyo iye jo Icrael ki i Camaria pi dwe abicel. 9En obedo ka tiyo gin ma nen marac i waŋ Rwot, kit ma yam kwarine gutiyo. Pe obwoto lubo kit bal pa Jeroboam wod pa Nebat, ma en omiyo jo Icrael bene gubalo-ni. 10Calum wod pa Jabec ocako piro lok i kome, ci ocobo oreto woko piny ki i Ibleam, oneke woko, ci odoko kabaka ma kakare. 11Lok kom Jekaria mudoŋŋe ducu, nen, gityeko coyone i buk me Tekwaro pa Luker me Icrael. 12-Man aye lok ma Rwot yam owaco ki Yeko ni, “Likwayi gibibedo i wi komker me Icrael nio wa i yalwak me aŋwenne”, ci otimme kit meno.\nLoc pa Calum\n13Calum wod pa Jabec ocako loc i mwaka me pyeradek wiye aboŋwen me loc pa Ujia kabaka me Juda, ci obedo ka loc pi dwe acel ki i Camaria. 14Lacen Menakem wod pa Gad oa ki i Tiŋa, obino i Camaria, ci ocobo Calum wod pa Jabec ki i Camaria oreto woko piny, oneko woko, ci odoko kabaka ma kakare. 15Lok kom Calum mudoŋŋe ducu, ki lok ma en opiro, nen, gityeko coyone i buk me Tekwaro pa Luker me Icrael. 16I kare meno Menakem ojwero gaŋ me Tapua woko, ki jo ma gibedo iye ducu, ki lobo ma i ŋete, nia wa i Tiŋa; pien pe guye yabo doge wek en odony, mumiyo en ojwero woko, kun ryeko i mon ducu ma kunnu ma gitye ki ic.\nLoc pa Menakem\n17I mwaka me pyeradek wiye aboŋwen me loc pa Ajaria kabaka me Juda, en aye Menakem wod pa Gad ocako iye loyo jo Icrael, ci obedo ka loc pi mwaka apar ki i Camaria. 18En obedo ka tiyo gin ma nen marac i wan Rwot; i kare me kwone ducu pe obwoto lubo kit bal pa Jeroboam wod pa Nebat, ma en omiyo jo Icrael bene gubalo-ni. 19Ci Pul kabaka me Aciria obino ka monyo lobo; ci Menakem omiyo bot Pul ryal ma romo talanta alip acel, wek okonye pi miye tek me moko kerre maber. 20Lim meno Menakem ojogo ki bot jo Icrael ma lulonyo ducu, kun ŋat acel acel oculo cekel me ryal pyerabic me amiya bot kabaka me Aciria, omiyo kabaka me Aciria odok cen, pe obedo i lobo. 21Lok kom Menakem mudoŋŋe ducu, ki gin ducu ma yam otiyo, gityeko coyone i buk me Tekwaro pa Luker me Icrael. 22Menakem oto, oywe kacel ki kwarine, ci wode Pekakia aye oleyo ka tyene.\nLoc pa Pekakia\n23I mwaka me pyerabic me loc pa Ajaria kabaka me Juda en aye Pekakia wod pa Menakem ocako iye lo yo jo. Icrael, ci obedo ka loc pi mwaka aryo. 24En obedo ka tiyo gin ma nen marac i wan Rwot, pe obwoto lubo kit bal pa Jeroboam wod pa Nebat, ma en omiyo jo Icrael bene gubalo-ni. 25Ci Peka wod pa Remalia ma ladit, pa askarine ocako piro lok i kome, kacel ki jo pyerabic me Gilead, ci oneko en woko i Camaria, ki i gogo me ot pa kabaka, ci odoko kabaka ma kakare. 26Lok kom Pekakia mudoŋŋe ducu, ki gin ma yam otiyo ducu, nen, gityeko coyone i buk me Tekwaro pa Luker me Icrael.\nLoc pa Peka\n27I mwaka me pyerabic wiye aryo me loc pa Ajaria kabaka me Juda, en aye Peka wod pa Remalia ocako iye loyo jo Icrael, ci obedo ka loc pi mwaka pyeraryo. 28Obedo ka tiyo gin ma nen marac i wan Rwot; pe obwoto lubo kit bal pa Jeroboam wod pa Nebat, ma en omiyo jo Icrael bene gubalo-ni.\n29I kare pa Peka kabaka me Icrael, en aye Tiglat-Pilecer kabaka me Aciria obino ci omako gaŋi magi, Ijon, Abel-bet-maaka, Janoa, Kedec ki Kajor kacel ki Gilead, Galilaya ki lobo Naputali ducu; ci oyako dano oterogi i opii wa i Aciria. 30Kocea wod pa Ela opiro lok i kom Peka wod pa Remalia, ci ocobo oreto woko piny, oneko woko, odoko kabaka ma kakare, i mwaka me pyeraryo me loc pa Yocam wod pa Ujia. 31Lok kom Peka mudoŋŋe ducu, ki gin ducu ma yam otiyo, nen, gityeko coyone i buk me Tekwaro pa Luker me Icrael.\nLoc pa Yocam\n(2 Tek 27.1-9)\n32I mwaka me aryo me loc pa Peka wod pa Remalia, en aye Yocam wod pa Ujia kabaka me Juda ocako iye loc. 33Ocamo ker ma mwaka me ditte pyeraryo wiye abic, ci obedo ka loc i Jerucalem pi mwaka apar wiye abicel. Nyiŋ minne Yeruca ma nya pa Jadok. 34En obedo ka tiyo gin ma nen atir i wan Rwot, kun lubo gin ducu ma yam wonne Ujia otiyo. 35Kadi bed kumeno, wan jogi ma i wi godi pe omukogi woko; lwak pud gumedde ka tumo gitum ki wano odok eceta i wan jogi ma i wi godi. En ogero doggola ma malo me ot pa Rwot. 36Lok kom Yocam ducu, ki gin ducu ma yam otiyo, gityeko coyone i buk me Tekwaro pa Luker me Juda. 37I kare meno Rwot ocako cwalo Rejin kabaka me Ciria kacel ki Peka wod pa Remalia ka monyo Juda. 38Yocam oto, oywe kacel ki kwarine, ci giyiko kacel ki kwarine i gaŋ kal pa kwarone Daudi. Wode Akaj aye oleyo ka tyene.


2 Luker 12 ACO85 - I mwaka me abiro me loc pa Yeko, en - Bible Search\n2 Luker 11 2 Luker 13\n2 Luker 12\n1I mwaka me abiro me loc pa Yeko, en aye Yekoac ocako iye loc i Jerucalem pi mwaka pyeraŋwen. Nyiŋ minne Jibia me Beer-ceba. 2Yekoac obedo tiyo gin ma nen atir i wan Rwot i kare me kwone ducu, pien ajwaka Yekoyada obedo ka pwonyo en. 3Kadi bed kumeno, wan jogi ma i wi godi pe omukogi woko; lwak pud gumedde ka tumo gitum ki waŋo odok eceta i waŋ jogi ma i wi godi.\n4-Yekoac owaco bot ajwagi ni, “Lim ducu me jami maleŋ ma gikelogi i ot pa Rwot, en aye lim ma gijogo ma noŋo giŋolo i wi dano acel acel, lim me ajog ma jo gukelo kit ma giŋolo, ki lim ma dano kela i ot pa Rwot kit ma cwinye opwoyo, 5wek ajwagi guter, kun dano acel acel gamo ki bot jo ma en ŋeyogi, wek guyub ki ot ka ma ginoŋo ni mito ayuba.” 6Ento oo i mwaka me pyeraryo wiye adekke me loc pa kabaka Yekoac, onoŋo ajwagi peya guyubo ot ka mo. 7Mumiyo kabaka Yekoac olwoŋo ajwaka Yekoyada ki ajwagi mukene, openyogi ni, “Piŋo pe wubedo ka yubo ot Kombeddi pe doŋ wugam lim mo ki bot jo ma wuŋeyogi, ento wucwal lim ma tye-ni me layub ot.” 8Kit meno ajwagi gucako ye ni pe doŋ gibigamo lim ki hot lwak, dok pe gibiyubo ot bene.\n9Ajwaka Yekoyada ocako kwanyo canduk mo, otuco wiye, ci oguro i ŋet keno tyer ki i yo tuŋ acuc, ka idonyo i ot; ci ajwagi ma gikuro doggola giketo iye lim ducu ma dano gikelo i ot pa Rwot. 10Ka ce guneno ni lim tye i canduk madwoŋ, ci karan pa kabaka, ki ajwaka madit, gibino gikwano lim ma ginoŋo i ot pa Rwot ci gitweyo i kicaa. 11Ka dok gimiyo limma gipimoni i ciŋ lutic ma giloyo dog tic me ot pa Rwot; ci gin gicako miyone bot lupac ki lugedo ma gitiyo i kom ot pa Rwot, 12ki bot lugedo ki godi ki lupa-godi, kacel ki pi wilo bao ki godi ma gimuko pi yubo ot ka ma oballe, ki pi lim ducu ma mitte pi yubo ot. 13Ento lim ma gikelo i ot pa Rwot pe gitiyo kwede becen me ryal, nyo magac, nyo atabo, nyo tum nyo jami me jabu nyo me ryal mo me tic kwede i ot pa Rwot, 14pien lim meno onoŋo gimiyo bot lutic ma gitye ka yubo kwede ot pa Rwot. 15-Pe gubedoka penyo lok kom lim ki bot jo ma gimiyo lim i ciŋgi pi culo lutic, pien gubedo ka tic kwede ki gen. 16-Lim mua ki i kom gitum me tino alii, ki lim mua ki i kom gitum pi bal, pe gitero i ot pa Rwot; meno bedo lim pa ajwagi.\n17I kare meno Kajael kabaka me Ciria ocito olwenyo i kom Gat, ci oloyo, Ento ka Kajael ociko waŋe me ci to ka lweny i kom Jerucalem, 18ci Yekoac kabaka me Juda ocako kwanyo mot ma yam gidyero ducu, ma kwarine Yekocapat ki Jekoram ki Akajia ma luker pa Juda yam gudyero, ki mot ma en kikome odyero, kacel ki lwak jabu ducu ma ginoŋo i ot kano lim ma i ot pa Rwot ki i ot pa kabaka, ci ocwalo wa bot Kajael kabaka me Ciria. Ka Kajael oa woko ki i Jerucalem ocito woko.\n19Lok kom Yoaci mudoŋŋe ducu, ki gin ducu ma otiyo, gityeko coyone i buk me Tekwaro pa Luker me Juda. 20Luticce gujemo, gupiro lok, ci guneko Yoaci i ot ma i Millo, ki i korayo ma dok i Cilla. 21Luticce ma guneke gin aye Jojakar wod pa Cimeat ki Yekojabad wod pa Comer. Giyiko en kacel ki kwarine i gaŋ kai pa Daudi, ci wode Amajia oleyo ka tyene.


Ejekiel 5 ACO85 - Lubaŋa owacci, “Wod pa dano, kwany - Bible Search\nEjekiel 4 Ejekiel 6\nEjekiel olyelo yer wiye ki yer tike woko\n1Lubaŋa owacci, “Wod pa dano, kwany pala lucwan mabit ci iti kwede macalo lyedi pa lalyel wic, lyel ki yer wii wa ki yer tiki bene; ka doŋ ikwany lapim, ci ipok yer woko i dul adek. 2Dul me adekke-ni ibiwaŋo woko i mac i dye gaŋ, kun iporo kare ma noŋo mony doŋ orumo gaŋ otum. Kwany dul me adek mukene ci itoŋ woko ki pala lucwanni i kare ma noŋo iwoto irumo gaŋ. Doŋ dul me adekke mudoŋ-ŋi kwany ibol i yamo ci an abilwenyo i kome ki pala lucwanna. 3Gwok yer mogo ci itwe woko i dog boŋoni. 4Dok ikwany yer mogo ki i kom yer ma onoŋo igwoko-ni, ci ibol woko i mac, wek owaŋ woko. Doŋ mac bia ki i kom yer man ci nya o kwede wa i kom ot pa Icrael.”\n5Rwot Lubaŋa owaco kuman ni, “Nen, Jerucalem. Doŋ atyeko kete i cwiny rok ducu, kun lobo mapol orume woko dyere. 6Ento Jerucalem ojemo woko i kom gin ma an aciko ci olokke ka timo gin maraco atika makato rok mukene-gu ducu, obedo gin mudiŋ ma pe lubo cikka makato rok mukene ma yam gurumo en dyere-gu ducu. Jo Jerucalem gukwero tiyo gin ma an aciko, gukwero bene lubo cikka. 7Mumiyo Rwot Lubaŋa owaco kuman ni, wun aye doŋ rok ma luyela makato lurok ma gurumowu dyere-ni, en gin mumiyo pe wuye lubo cikka ducu ma aketo, dok bene pe wugwoko gin ma an aciko, ento wun dok wubedo ka lubo cik pa rok mukene ma gurumowu. 8Doŋ pi meno, an Rwot Lubaŋa atito botwu ni abiŋolo kop i komwu ma lwak me rok ducu gineno. 9Doŋ pi gin me kwer ducu ma doŋ wutyeko timone, abitimo gin ma yam pud peya atimo i komwu, en lakit gin acel-lu ma pe abitimo doki. 10-Doŋ adwoggine aye ni wego ma i Jerucalem gibicamo awobegi woko, ki awobe bene gibicamo wegigi woko ki i dyewu. Dok bene abiŋolo kop i komwu acobo kakare, doŋ jo mogo ki i kinwu ma gibidoŋ gibedo kwo, abikeyogi woko ata. 11Pi meno, kit macalo an Lubaŋa makwo-ni, man lok pa Rwot Lubaŋa, adada, pien doŋ wubalo kabedona maleŋ woko ki tim me kwerwu-gu ducu, ki gin ducu ma obedo cilo ma cwinya dagi, pi meno abinekowu woko, pe abinenowu ki wan maber, dok bene kica pe bimaka i komwu wacel. 12Dul me adek pa lwak mewu, two gemo ki kec binekogi woko i dye gag; ki dul me adek mukene gibinekogi woko ki pala lucwan i ŋe gaŋ; doŋ dul me adek mudonne-ni abikeyo woko ata, doŋ abiwoto pala lucwan aye aryemogi kwede.\n13“Kinigana bitum gire kene kit meno, doŋ abitoyo akecana i komgi ka doŋ cwinya bikwe. Ka man otimme gibiŋeyo ni an a Rwot, doŋ aloko ki nyeko, i kare ma atoyo akecana i komgi. 14Doŋ makato ducu abiweko pacowu doŋ obur wun wubibedo ginacaya i kin lurok ducu ma gurumowu dyere ki bot jo ducu ma gikato ki ka ŋet pacowu ma odon obur-ri.\n15“I kare ma abiŋolo kop i komwu ma noŋo kiniga omaka ki akeca, abiketo can magwa i komwu. Rok ducu ma gurumowu gibibedo ki lworo madwoŋ. Gibicayowu kun giloko lok aŋec i komwu ci wubibedo lanen me pwonyogi. 16Abijuko kit cam ducu ma yam wunono-ni pe doŋ nen, man bimiyo kec nekowu matek. Wubiwinyo arem me kec matek mada calo atero ma lake bit ma gicelo i komwu wek otyekwu woko. 17-Abicwalo kec ki guu-gu me neko litinowu woko, dok bene abicwalo two gemo ki tim bwami ki lweny me nekowu me tyekowu woko. An Rwot doŋ aloko.”


1 Petero 4 ACO85 - Kit macalo Kricito yam ociro arem me - Bible Search\n1 Petero 3 1 Petero 5\n1 Petero 4\nTiyo ki kica pa Lubaŋa macalo lugwok-jami mabeco\n1Kit macalo Kricito yam ociro arem me kom, wun bene myero wurukke ki tam acel kit meno, wek gimiwu tek. Pien ŋat mo ma doŋ ociro arem kom, pe doŋ medde ki bal, 2wek etyek kare me kwone i lobo man ma pud odoŋ kun pe dok lubo miti maraco ma dano paro, ento cobo gin ma Lubaŋa mito. 3Myero doŋ wuwek kare ma yam wubedo iye ka tiyo gin ma jo ma pe ŋeyo Lubaŋa gimaro timo oromwu. Yam wulubo kit me tarwaŋ, ki miti me kom, mero, karama me woro cam ki tuko marac, mat, ki woro jogi ma ic dagi. 4Giuro mada pien kombeddi doŋ pe wuribbe kwedgi i lok man me miti me kom ma pe jukke; meno aye mumiyo ginywarowu. 5Ento gibidok i lok man bot Lubaŋa ma oyubbe pi ŋolo kop pa jo makwo ki jo muto. 6Man en gin mumiyo yam gitito lok me kwena maber kadi wa bot jo muto, wek kadi giŋolo kop i komgi macalo giŋolo ki jo ducu, gin gubed kwo i cwiny macalo Lubaŋa.\n7Agikki me jami ducu doŋ cok; pi meno wugwok kitwu, kun wuloyo mitiwu kenwu, wek wumine i lego Lubaŋa. 8-Makato ducu wumok matek i marre kekenwu; pien mar umo lwak bal mapol. 9Wubed jo ma jolo welo ŋat man ki lawote, kun pe wuŋur bene. 10Kit macalo ŋat acel acel tye ki motte ma gimiye, wuti kwede pi konnye kekenwu, macalo lugwok-jami mabeco, ma tiyo ki mot me kica ma Lubaŋa omiyo ma kite patpat. 11Ka ŋat mo tito lok, myero otit macalo lok mua ki bot Lubaŋa; ŋat ma miyo kony oti macalo ŋat ma tiyo ki tek ma Lubaŋa omiyo; wek dano guket deyo i kom Lubaŋa i yo ducu pi Yecu Kricito. Deyo ki twero bedo mere nakanaka. Amen.\nCiro can pi bedo ŋat muye Yecu Kricito\n12Luwota ma amaro, pe wuur can ma rom ki mac ma bino i komwu pi temowu, ma kun wutamo ni gwok ca nyo gin mo mapat twatwal mupoto i komwu. 13Ento wubed ki yomcwiny i lok man ni, wuribbe i can pa Kricito, wek dok wubed ki yomcwiny madit i kare ma deyone binen. 14Wutye ki gum ka giyetowu pi nyiŋ Kricito, pien noŋo cwiny me deyo, ma en Cwiny pa Lubaŋa, bedo i komwu. 15Pe myero giket can i kom dano mo i kinwu pi nek, nyo pi kwo, nyo pi timo gin mo marac, nyo pi laro lok i gin pa ŋat mo mukene. 16Ento ka giketo can i kom dano mo pi bedo ŋat muye Kricito, lewic pe myero omake, ento omi deyo bot Lubaŋa pi lwoŋe ki nyiŋ meno. 17Pien kare me cako ŋolo kop doŋ oromo, kun cakke ki i jo pa Lubaŋa. Man ka ocakke ki botwa, ci agikki pa jo ma gukwero winyo lok me kwena maber ma oa ki bot Lubaŋa bibedo niŋniŋ? 18-Coc ma yam gicoyo wacci,\n“Ka ce bedo tek bot dano ma kite atir me larre,\ndoŋ labalo ma pe lworo Lubaŋa binene ka kwene?”\n19Pi meno, jo ma gineno can i yo ma Lubaŋa mito, ber gumine kengi i ciŋ Lacwec ma genne, kun gitiyo gin ma atir.


Niyabo 13 ACO85 - Dok aneno lee mo ma oa ki i nam tye - Bible Search\nNiyabo 12 Niyabo 14\n1-Dok aneno lee mo ma oa ki i nam tye ka katti woko, ma tuŋe tye apar ki wiye bene onoŋo tye abiro, kun onoŋo lalukana apar me loc tye i tuŋe ducu; dok i wiye ducu onoŋo tye iye nyiŋ mo ma nyuto cac i kom Lubaŋa. 2-Lee ma aneno-ni onoŋo obedo calo kwac, tyene obedo calo tyen ŋuu mager, ki doge onoŋo obedo calo dog labwor. Min kulu madit ca omiyo tekone, komkerre, ki twero madit ma en tye kwede bot lee meno. 3Aneno wiye onoŋo nen calo gigoyo giketo ret iye ma gimito nekone woko, ento ret meno ma onoŋo giketo i wiye-ni doŋ ocaŋ woko. Lobo ducu olubo lee-nu ki ur madit ma pe wacce. 4Dano gubedo ka woro min kulu ca pien onoŋo omiyo twerone woko bot lee-nu, dok bene guworo lee-nu kun giwacci, “Aŋa ma obedo calo lee man, dok aŋa ma twero lweny kwede?”\n5-Gimiyo twero bene bot lee-nu me loko lok mogo me wakke ki me yeto Lubaŋa, dok bene gimiye twero me tiyo gin ma iye mito pi dwe pyeraŋwen wiye aryo. 6Ci oŋamo doge me yeto Lubaŋa, kun yeto nyiŋe ki ka ma en bedo iye, kun yeto bene wa jo ducu ma gibedo i polo. 7-Dok bene gimiye twero ma ero lweny i kom jo maleŋ ki tayogi woko. Gimiye bene twero me loyo kaka ducu, dano ducu ki leb-gu, wa rok mapatpat ducu. 8-Jo ducu ma gibedo i lobo gibiworo lee-nu, dano acel acel ma onoŋo nyiŋe pe gicoyo i buk me kwo pa Latin romo ma yam gineko ca, cakke wa i acakki piny. 9Ka ŋat mo ite tye myero owiny lok man.\n10-Ka ce onoŋo yam giyubo ni gimak dano mo me bedo opii,\nci gibitere woko i opii;\nka ce ŋat mo neko dano ki pala lucwan,\nen bene myero gineke woko ki pala lucwan.\nMeno aye ka ma jo pa Lubaŋa myero gunyut iye kit ma giciro kwede can ki niyegi.\n11Lacen dok aneno lee mukene ka katti i ki ŋom; onoŋo tuŋe tye aryo calo min kulu. 12En otiyo ki twero pa lee mukwoŋo ca ducu ma lee-nu bene neno, kun miyo lobo kacel ki jo ducu ma gibedo iye woro lee mukwoŋo, ma ret ma i wiye onoŋo doŋ ocaŋ woko-ni. 13En otiyo tic mogo madito ma bedo me aura twatwal, dok bene miyo mac a ki i polo bino piny i lobo ma dano bene gineno. 14Pi tic mogo ma onoŋo giyene me tiyone i nyim lee mukwoŋo ca, omiyo en obwolo dano ma gibedo i lobo, owaco botgi ni guyub cal mo obed ma ka-ka lee ma onoŋo yam giketo ret i kome ki pala lucwan, ma pud onoŋo obedo kwo-ni. 15Giyene bene me miyo yweyo i cal lee ma giyubo ca wek omi cal lee-nu olok lok, dok bene wek omi jo ma pe gibiworo cal lee-nu ginekgi woko. 16Dok bene en omiyo giketo poyo i kom dano ducu, jo matino ki jo madito, lulonyo ki lucan, jo ma gilone kengi wa ki opii bene, i ciŋgi tuŋ lacuc nyo i tur nyimgi. 17Gitimo man wek dano mo pe owil jami, nyo kadi ki catone, ka pe tye ki poyo meno i kome, ma meno obedo nyiŋ lee ca, nyo namba me nyiŋe. 18Gin man mito ryeko. Ŋat ma niaŋ, ma wiye tiyo twero kwano namba pa lee-nu, pien nambane obedo namba pa dano, nambane tye miya abicel ki pyerabicel wiye abicel.


Nia 6 ACO85 - Ento Rwot owaco bot Moses ni, “Tin doŋ - Bible Search\nNia 5 Nia 7\n1Ento Rwot owaco bot Moses ni, “Tin doŋ ibineno gin ma abitimo i kom Parao; en bicwalogi woko ki bade matek, ci ryemogi woko ki i lobone ki tek.”\nLubaŋa onwoyo lwoŋo Moses\n2-Lubaŋa owaco bot Moses ni, “An a Rwot. 3Yam anen bot Abraim, bot Icaka ki bot Yakobo, kun giŋeyo ni an Lubaŋa Matwero-ducu, ento pe amiyo guŋeyo ni nyiŋa aye Rwot. 4An yam amoko gicikkena kwedgi bene, pi miyo botgi lobo Kanaan, en aye lobo ma yam gubedo iye lubedo-ni. 5Dok bene atyeko winyo cur pa jo Icrael ma jo Ejipt olokogi gudoko opii-ni, an bene doŋ atyeko po gicikkena. 6Wac bot jo Icrael ni, an a Rwot, abikwanyowu woko ki i peko ma jo Ejipt keto i komwu, abilarowu ki i opii megi, abikokowu woko ki ciŋa ma aryeyo, ki pi kop madito ma abiŋolo i wigi. 7Abiterowu me bedo jona, dok an abibedo Lubaŋawu; wun wubiŋeyo ni an a Rwot Lubaŋawu, ma akwanyowu ki i kom peko ma jo Ejipt giketo i komwu. 8Ci abikelowu i lobo ma yam akwoŋo pire ni abimiyo bot Abraim, ki Icaka ki Yakobo, abimiyo botwu obed lobowu; an a Rwot.” 9Moses oloko kit meno bot jo Icrael; ento pe guwinyo lok pa Moses, pien cwinygi oballe woko pi tic me opii mukato kare.\n10Rwot owaco bot Moses ni, 11“Cit idony bot Parao, kabaka me Ejipt, ci ititte ni owek jo Icrael gua woko ki i lobone.” 12Ento Moses owaco bot Rwot ni, “Nen, jo Icrael pe guwinyo lokka, ci Parao biwinyo lokka niŋniŋ, ma an a dano ma dogga pe leŋ-ŋi?” 13Ento Rwot oloko ki Moses ki Aron, ocikogi bot jo Icrael, ki bot Parao, kabaka me Ejipt pi kwanyo jo Icrael woko ki i lobo Ejipt.\nTekwaro pa Moses ki Aron\n14Man aye ludito wi kaka i odi pa kwarogi: litino awobe pa Reuben, latin kayo pa Icrael gin ene: Kanok, Pallu, Kejeron ki Karmi; meno aye doggola pa Reuben. 15Litino awobe pa Cimeon gin ene: Jemuel, Jamin, Okad, Jakin, Jokar ki Caul, awobi pa dako Lakanaan; meno aye doggola pa Cimeon. 16-Man aye nyiŋ litino awo be pa Levi, kun lubo yalwakgi: Gercon, Kokat ki Merari; wel mwaka me kwo pa Levi oromo miya acel ki pyeradek wiye abiro. 17Litino awobe pa Gercon gin ene: Libni ki Cimei, macalo doggolagi tye kwede. 18Litino awobe pa Kokat gin ene: Amram, Ijar, Kebron ki Ujiel; wei mwaka me kwo pa Kokat oromo miya acel ki pyeradek wiye adek. 19Litino awobe pa Merari gin ene: Makali ki Muci. Meno aye doggola pa Lulevi, kun lubo yalwakgi. 20Amram onyomo Yokobedi lamiŋ wonne, ci onywalo Aron ki Moses; wel mwaka me kwo pa Amram oromo miya acel ki pyeradek wiye abiro. 21Litino awobe pa Ijar gin ene: Kora, Nepeg ki Jikri. 22Litino awobe pa Ujiel gin ene: Micael, Elijapan ki Citri. 23Aron onyomo Eliceba nya pa Aminadab, lamin Nakucon, ci onywalo Nadab, Abiu, Eleajar ki Itamar. 24Litino awobe pa Kora gin ene: Elkana ki Abiacap; meno aye doggola pa jo pa Kora. 25Eleajar, wod pa Aron, onyomo dako ma i kin anyira pa Putiel, ci onywalo Finekaci. Meno aye ludito wi kaka ma i odi pa Lulevi, macalo doggolagi tye kwede.\n26Man gin aye Aron ki Moses ma Lubaŋa owaco botgi ni, “Wukwany jo Icrael woko ki i lobo Ejipt ki bucagi.” 27Gin aye yam guloko ki Parao kabaka me Ejipt pi kwanyo jo Icrael woko ki i lobo Ejipt; man aye Moses ki Aron meno.\nCik pa Rwot bot Moses ki Aron\n28I kom nino ma Rwot oloko iye ki Moses i lobo Ejipt, 29Rwot owaco bot Moses ni, “An a Rwot; tit bot Parao kabaka me Ejipt lok ducu ma awaccini.” 30Ento Moses owaco bot Rwot ni, “Nen, doga pe leŋ; Parao biwinya niŋniŋ?”


Yocwa 17 ACO85 - Dok gibolo kwir me poko dul lobo pa jo - Bible Search\nYocwa 16 Yocwa 18\n1Dok gibolo kwir me poko dul lobo pa jo Manace, pien en aye latin kayo pa Yucepu. Yam onoŋo gimiyo Gilead ki Bacan bot Makir won Gilead, latin kayo pa Manace, pien onoŋo en lalweny. 2Ka dok gibolo kwir pi poko lobo bot jo me kaka pa Manace ma pud Odoŋ muporo doggolagi ducu, doggola pa Abiejer, Kelek, Aciriel, Cekem, Keper ki Cemida; gin aye likwayo ma co pa Manace wodpa Yucepu.\n3Jelopekad wod pa Keper onywalo anyira keken, awobene pe. Nyiŋ anyirane Makala, Noa, Kogla, Mirika ki Tirja. 4-Gin gubino i nyim ajwaka Eleajar ki Yocwa wod pa Nun, ci guwacci, “Rwot yam ociko Moses ni myero gimi ginaleya botwa kacel ki utmegiwa.” Mumiyo Yocwa omiyogi ginaleya kacel ki omegi wongi, kit ma Rwot onoŋo ociko-ni. 5Kit meno jo pa Manace gugamo dul lobo apar medo i kom Gilead ki Bacan ma loka Jordan tuŋ wokceŋ, 6pien anyira pa Manace bene dok gulimo ginaleya kacel ki awobene. Lobo Gilead onoŋo doŋ gimiyo bot likwayo mukene pa Manace.\n7Waŋ lobo pa jo Manace ocakke ki i Acer ocito kwede Mikmetat ma tye i ŋet Cekem yo tuŋ wokceŋ. Ka dok ocito, yo tuŋ acuc o kwede En-tapua. 8Lobo Tapua obedo bot jo Manace, ento gaŋ Tapua kikome ma i waŋ lobo pa jo Manace onoŋo gimiyo bot jo Epraim. 9Waŋ lobo dok ocito wa i nota ora Kana. Gaŋi ma tye kunnu i ŋet kulu-nu yo tuŋ acuc gimiyogi bot jo Epraim, kadi bed gitye i dye gaŋi pa jo Manace. Waŋ lobo pa jo Manace orabo ŋet kulu-nu yo tuŋ acam ocito kwede i nam 10Lobo ma yo tuŋ acuc obedo pa jo Epraim ki lobo ma tuŋ acam obedo pa jo Manace, kun nam aye obedo waŋ lobogi yo tuŋ potoceŋ. Lobo pa jo Manace orwatte ki lobo pa jo Acer yo tuŋ acam, ki yo tuŋ wokceŋ orwatte ki lobo pa jo Icakar. 11Ento i lobo pa jo Icakar ki jo Acer jo Manace gubedo ki gaŋi magi: Bet-cean ki gaŋi matino ma i ŋete, ki Ibleam ki gaŋi matino ma i ŋete; gimiyogi bene dano ma gibedo i Dor ki En-dor ki i gaŋi matino ma i ŋetgi, ki dano ma gibedo i Taanak ki Megiddo ki i gaŋi matino ma i ŋetgi. (Me adekke obedo Napat.) 12-Ento gamo gaŋi meno loko doko megi oloyo jo Manace woko; jo Kanaan gucerre gumedo ki bedo i lobo kunnu. 13Ento lacen ka jo Icrael gudoko tek, guketogi i tic muroni, pe guryemogi woko ducu liweŋ.\n14Kaka pa Yucepu guloko bot Yocwa kun giwaco ni, “Piŋo imiyo gibolo kwir piwa tyen acel keken, mumiyo walimo dul lobo acel keken me bedo ginaleyawa? Wan watye ki lwak dano madwoŋ mada, macalo Rwot doŋ obedo ka miyowa gum o wa onyoo.” 15Yocwa ogamo ni, “Ka wutye ki lwak dano mapol, ci wucit i buŋa wucijwer dul lobo mo ma i lobo pa jo Perej ki jo Repaim, kit macalo lobo godi pa jo Epraim pe romowu-ni.” 16Ento jo me kaka pa Yucepu gugamo ni, “Lobo godi pe biromowa; dok bene jo Kanaan ma gibedo i bar gitye ki gadigadi nyonyo me lweny, Jo Kanaan ma gibedo Bet-cean ki i gaŋi matino ma i ŋete ki gin ma gibedo i nota me Jejreel bene.” 17Yocwa dok owaco bot likwayo pa Yucepu, jo Epraim ki jo Manace, ni, “Wun wutye ki lwak dano madwoŋ mada, dok wutye ki tek madwoŋ bene; pienno pe wubibedo ki dul lobo acel keken. 18Lobo godi aye bibedo mewu, kadi obedo buŋa; wubijwero woko wucamo doko mewu o kwede wa i agikki waŋ lobo; pien wubiryemo jo Kanaan woko, kadi bed gitye ki gadigadi nyonyo me lweny, dok kadi bed gin jo matego.”


Mok Tammi me Woro Lubanga i Yo Matir\nKWAN I LEB Abbey Abkhaz Abui Acholi Afrikaans Aja Akha Albanian Altai Alur American Sign Language Amharic Angolan Sign Language Arabic Argentinean Sign Language Armenian Armenian (West) Ateso Attié Aymara Azerbaijani Azerbaijani (Cyrillic) Bashkir Basque Bassa (Cameroon) Bassa (Liberia) Batak (Karo) Batak (Simalungun) Batak (Toba) Belize Kriol Biak Bicol Bislama Bolivian Sign Language Boulou Bété Cambodian Catalan Cebuano Changana (Mozambique) Changana (Zimbabwe) Chavacano Chichewa Chiga Chin (Hakha) Chin (Tiddim) Chin (Zotung) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuvash Cibemba Cinamwanga Cinyanja Colombian Sign Language Cuban Sign Language Czech Czech Sign Language Damara Dangme Danish Dayak Ngaju Digor Douala Drehu Dusun Dutch Edo Efik Emberá (Catío) English (Leb Muno) Estonian Ewe Fante Fijian Finnish Finnish Sign Language Fon French Futuna (East) Ga Galician German Gitonga Gokana Grik Guadeloupean Creole Guarani Guarani (Bolivia) Guerze Guianese Creole Gun Guéré Haitian Creole Hausa Havu Herero Hiligaynon Hindi Hungarian Hunsrik Iban Ibanag Ibinda Igbo Iloko Indian Sign Language Indonesian Indonesian Sign Language Irish Isoko Italian Italian Sign Language Ivorian Sign Language Japanese Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Khakass Khana Kikamba Kikaonde Kikongo Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisi Kisii Kisonge Kituba Kongo Korean Kpelle Krio Kurdish Kurmanji Kwangali Kwanyama Kyangonde Lahu Lamba Lambya Laotian Lari Lenje Lhukonzo Lingala Lithuanian Lomwe Lovari Luganda Lugbara Lunda Luo Luvale Macua Malagasy Malay Malayalam Malaysian Sign Language Maltese Mam Mambwe-Lungu Manyawa Mapudungun Marathi Mauritian Creole Maya Mazahua Mbunda Mende Meru Mexican Sign Language Mixe Mizo Mongolian Moore Myanmar Myanmar Sign Language Nahuatl (Central) Navajo Ndau Ndebele Ndebele (Zimbabwe) Ndonga Nengone Nepali Nepali Sign Language Ngabere Ngangela Nias Nigerian Pidgin Niuean Norwegian Nsenga Nyaneka Nyungwe Nzema Odia Okpe Oromo Ossetian Otetela Pangasinan Pidgin (Cameroon) Pidgin (West Africa) Polish Polish Sign Language Ponapean Portuguese Portuguese (Portugal) Portuguese Sign Language Punjabi (Shahmukhi) Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Quichua (Pastaza) Quichua (Santiago del Estero) Quichua (Tena) Rarotongan Romanian Romanian Sign Language Romany (Eastern Slovakia) Romany (Macedonia) Romany (Macedonia) Cyrillic Romany (Northern Greece) Romany (Serbia) Romany (Southern Greece) Ronga Runyankore Russian Rutoro Réunion Creole Samoan Sangir Sango Sena Sepedi Sepulana Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Solomon Islands Pidgin Spanish Spanish Sign Language Sranantongo Sunda Swahili Swahili (Congo) Swati Swedish Swedish Sign Language Tagalog Tahitian Tajiki Talian Tamil Tandroy Tankarana Tarascan Tatar Telugu Tetun Dili Thai Thai Sign Language Tigrinya Tiv Tlapanec Tojolabal Tok Pisin Tongan Tshiluba Tshwa Tsonga Turkish Tuvaluan Twi Tzeltal Tzotzil Udmurt Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Valencian Vezo Vietnamese Wallisian Waray-Waray Welsh Wichi Wolaita Yacouba Yoruba Zande Zapotec (Lachiguiri) Zulu\nDUL ME APAR WIYE ABICEL\n1, 2. Lapeny ango ma myero ipenye kwede, dok pingo pire tek?\nI KWANNI me Baibul, dong ipwonyo ni dano mapol ma giwaco ni giworo Lubanga kara gipwonyo nyo gitimo jami ma Lubanga dag. (2 Jo Korint 6:17) Man oweko Jehovah cikowa me a woko ki i dini goba, ma kilwongo ni “Babilon Madit.” (Niyabo 18:2, 4) Ngo ma ibitimone? Ngat acel acel myero omok tamme, dok omyero wapenye kekenwa ni, ‘An mono amito woro Lubanga i yo ma en mito, nyo amito medde ki yo ma abedo ka woro en kwede con?’\n2 Ka dong ia woko nyo ingolo nyingi woko ki i dini goba, meno ber. Ento ki i cwinyi, romo bedo ni tye tim nyo kwer mogo me dini goba ma in pud imaro. Kong dong wanyamu tim ki kit kwer magi dok waniang pingo pire tek adada ni wanengi kit ma Jehovah nenogi kwede.\nWORO CAL APAYA KI ABILA PA KWARO\n3. (a) Pingo jo mukene ginongo ni tek me juko tic ki cal apaya i worogi? (b) Ngo ma Baibul waco i kom tic ki cal apaya me woro Lubanga?\n3 Jo mukene dong gutiyo ki cal apaya nyo abila pa kwaro i pacigi me woro Lubanga pi mwaki mapol. Ka meno gin ma otimme i komi, iromo tamo ni woro Lubanga labongo jami magi obedo gin me ur mada. Ento wi opo ni Jehovah pwonyowa kit ma myero wawore kwede. Dok Baibul tito botwa ka maleng ni Jehovah pe mito ni wati ki cal apaya me woro en.—Kwan Nia 20:4, 5; Jabuli 115:4-8; Icaya 42:8; 1 Jon 5:21.\n4. (a) Pingo omyero pe wawor kwariwa ma dong guto woko? (b) Pingo Jehovah owaco bot jone ni pe gutem lok ki jo muto?\n4 Jo mukene gitiyo ki cawa kacel ki kero madwong i yellegi me kweyo cwiny kwarigi ma guto. Giromo bene woro kwarigi ma guto. Ento dong wapwonyo ni jo muto pe gitwero konyowa nyo wanowa. Pe gitye kwo ka mukene. Tye ni, temo kubbe kwedgi obedo gin marac pien kwena mo ma kitamo ni oa ki bot watwa ma oto nongo i adane oa ki bot jogi. Meno aye gin mumiyo Jehovah ociko jo Icrael ni pe gutem lok ki jo muto nyo gudony i tim jok jok mo keken.—Nwoyo Cik 18:10-12; nen Lok me Giko Buk Man me 26 and 31.\n5. Ngo ma twero konyi me juko woro abila pa kwaro nyo tic ki cal apaya pi woro Lubanga?\n5 Ngo ma twero konyi me juko woro abila pa kwaro nyo tic ki cal apaya pi woro Lubanga? Myero ikwan Baibul ci itam matut i kom kit ma Jehovah neno kwede jami magi. Jehovah neno jami magi calo “gin me kwer” nyo gin malik. (Nwoyo Cik 27:15) Leg bot Jehovah nino ducu wek okonyi me neno jami kit ma en neno kwede ki me woro en i yo ma en cwako. (Icaya 55:9) Itwero bedo ki gen ni Jehovah bimini teko ma mitte me kwero gin mo keken ma kubbe ki woro me goba.\nTIKA OMYERO WAKWER KARAMA?\n6. Pingo kiyero nino dwe 25 me Decemba ni obedo nino me nywalo Yecu?\n6 Karama tye i kin kwer ma dong kikwero loyo i twok lobo-ni ducu, dok pol pa dano gitamo ni obedo kwero nino me nywalo Yecu. Ento i ada, Karama kubbe ki woro me goba. Buk mo acel tito ni lukampiri me Roma onongo gikwero nino nywal pa ceng i Decemba 25. Ludito me kanica i kare meno onongo gimito ni lukampiri gudok Lukricitayo. Dong kadi bed pe kinywalo Yecu i nino dwe 25 me Decemba, gin guyero me kwero nino nywalle pa Yecu i nino meno. (Luka 2:8-12) Lupwonye pa Yecu onongo pe gikwero Karama. Buk acel me kwedo lok tito ni pi mwaka 200 i nge nywalo Yecu, “pe tye ngat mo ma onongo ngeyo nino nywalle, dok jo manok keken aye onongo giparo nino ma kinywale iye.” Kwero Karama ocakke cokcok mwaki 300 i nge kwo pa Yecu i lobo.\n7. Pingo Lukricitayo me ada pe gikwero Karama?\n7 Dano mapol gingeyo ni lwit kwer me Karama ki jami mogo ma kitimo iye calo, cam ki mat matek kacel ki miyo mic oa ki i tim pa lukamfiri. Me labolle, i lobo Ulaya ki kabedo mogo i Amerika, tye kare mo ma kong kijuko kwero Karama woko pien kiniang ni lwite tye i tim pa lukamfiri. Ngat mo keken ma okwero Karama onongo kimiye pwod. Ento i nge kare manok dano dok gucako kwero Karama. Pingo Lukricitayo me ada pe gikwero Karama? Pe gikwero pien ni gimito yomo cwiny Lubanga i jami ducu ma gitimo.\nTIKA OMYERO WAKWER NINO ME NYWAL?\n8, 9. Pingo Lukricitayo me kare macon onongo pe gikwero nino me nywal?\n8 Kwer mukene ma pire ngene mada obedo kwero nino me nywal. Lukricitayo mono myero gukwer nino me nywal? Nino me nywal ma kitito pigi i Baibul, jo ma gukwero gubedo jo ma pe giworo Jehovah. (Acakki 40:20; Marako 6:21) Kwer me nywal onongo i adane obedo kwer me woro jogi. Meno aye gin mumiyo Lukricitayo me kare macon “onongo gineno kwero nino me nywal calo kwer pa lukamfiri.”—The World Book Encyclopedia.\n9 Luroma ki Lugrik mapol me kare macon onongo gitamo ni gin mo ma obedo cwiny bedo tye i kare me nywal pa dano acel acel ka medde ki gwoko ngat meno i kare me kwone ducu. Lukamfiri me kare meno onongo gikwero nino me nywal pien gitamo ni man weko lubangegi gwoko ngat ma kinywalo i nino meno.\n10. Pingo Lukricitayo me kareni myero pe gukwer nino me nywal?\n10 Tika itamo ni Jehovah cwako kwer mogo ma kubbe ki dini goba? (Icaya 65:11, 12) En pe cwako. Meno aye tyen lok mumiyo pe wakwero nino me nywal nyo nino madito mogo ma kubbe ki dini goba.\nKA MA NINO MADONGO OCAKKE IYE MONO PIRE TEK?\n11. Jo mogo gikwero nino madito pi tyen lok ango? Ngo ma omyero waket iye cwinywa loyo?\n11 Jo mukene gingeyo ni Karama ki nino madongo mukene-ni gucakke ki i tim pa lukamfiri, ento pud gimedde ki kwerone. Gitamo ni nino madito miyogi kare maber me bedo ki jo me odigi. Meno mono kit ma in iwinyo kwede? Miti me bedo kacel ki jo me odi pe rac. Jehovah aye ocako te yub me ot, dok en mito ni wabed ki wat maber ki lupacowa. (Jo Epeco 3:14, 15) Ento, myero waketu cwinywa i kom bedo ki wat maber ki Jehovah ma ka yomo cwiny wadiwa ki nywako i kwer mogo me nino madito pa dini goba. Pi tyen lok man lakwena Paulo owacci: “Wutem pwonyo gin ma yomo cwiny Rwot.”—Jo Epeco 5:10.\n12. Ngo ma miyo Jehovah pe cwako kwer moni?\n12 Jo mapol gitamo ni ka ma lwit nino madongo ocakke ki iye pire pe tek ento Jehovah pe tamo kit meno. En pe cwako kwer ma a ki i dini goba, nyo ma keto deyo i kom dano nyo lobo moni. Me labolle, jo Ejipt onongo gitye ki kwer mapol pi lubangegi me goba. I kare ma jo Icrael guweko lobo Ejipt, gin guporo kwer acel pa jo Ejipt ci gulwongo ni “nino madit bot [Jehovah].” Ento Jehovah opwodogi pi kwero kwer meno. (Nia 32:2-10) Kit macalo lanebi Icaya owaco kwede, pe myero ‘wagud gin mo ma kome ki keni.’—Kwan Icaya 52:11.\nNYUT KICA I KIT MA ITERO KWEDE JO MUKENE\n13. Lapeny ango ma itwero bedo kwede ka imoko tammi pe me kwero nino madongo?\n13 Ka imoko tammi pe me kwero nino madongo, itwero bedo ki lapeny mapol. Me labolle: Ngo ma myero atit ki lutic luwota ka gupenya pingo pe akwero Karama kacel kwedgi? Ngo ma myero atim ka ngat mo omiya mic me Karama? Ngo ma myero atim ka cwara nyo dakona mito ni akwer nino man kacel kwede? Ngo ma atwero timone me konyo lutinona wek pe guwiny ni gitye ka keng kwero nino madongo nyo nino nywalgi?\n14, 15. Ngo ma iromo timone ka ce ngat mo omoti ki mot me nino madito nyo omini mic?\n14 Pire tek ni wati ki ryeko me ngeyo gin me awaca ki me atima bot ngat acel acel. Me labolle, ka dano omoti ki mot me nino madito, pe myero ipor odinga. Itwero waco mere ni, “Apwoyo.” Ento ka ngat meno mito ngeyo lok mukene, iromo tito bote pingo in pe ikwero nino meno. Kare ducu, lok ki dano i yo me ki kica dok ki woro. Baibul wacci: “Lok ma wuloko myero obed lok mamit ma kado oromo maber, wek omi wunge kit ma myero wudok kwede i peny pa ngat acel acel.” (Jo Kolocai 4:6) Gwok nyo iromo tito ni imaro kwo kacel ki dano dok imaro bene miyo mic ento iyero pe me timo jami meno i nino madito.\n15 Ngo ma omyero itim ka ngati mo omini mic? Baibul pe oryeyo cik mapol me aluba i lok man, ento waco ni omyero wawek cwiny ma ngoliwa kop-pi obed maleng. (1 Temceo 1:18, 19) Oromo bedo ni ngat ma tye ka miyo mic-ci pe ngeyo ni in pe inywako i kwer mogo me nino madito. Onyo, en oromo wacci “Angeyo ni in pe ikwero nino madit man, ento pud amito miyo mic man boti.” Iromo moko tammi me jolo mic meno nyo kwerone woko. Ento, pe iwek tam ma imoko oyel cwiny ma ngoli kop. Pe wamito ni watim gin mo ma twero balo watwa ki Jehovah.\nIN KI JO ME OT-TI\nJo ma gitiyo pi Jehovah gibedo ki yomcwiny\n16. Ngo ma myero itim ka jo me otti mito ni inywak kwedgi i kwero nino madito?\n16 Ngo ma myero itim ka jo me ot-ti gimito kwero nino madito? Pe omyero ilar lok kwedgi. Wi opo ni, gitye ki twero me yero gin ma gimito timone. Bed lakica dok iwor tam ma gumoko, kit ma in bene imito ni guwor tam ma imoko. (Kwan Matayo 7:12.) Ento ka jo me otti mito ni ibed kacel kwedgi i nino madit man, ngo ma myero itim? Ma peya imoko ngo ma myero itim, leg bot Jehovah wek okonyi me moko tam matir. Tam kong matut i lok man, ka dok ikwed lok iye. Wi myero opo ni imito yomo cwiny Jehovah kare ducu.\n17. Ngo ma itwero timone me konyo lutinoni wek pe guwiny marac ka gineno jo mukene gitye ka kwero nino madongo?\n17 Ngo ma itwero timone me konyo lutinoni ka gineno jo mukene gitye ka kwero nino madongo? Kare ki kare, itwero yubo yub mo mupore pigi. Itwero bene miyogi mic i cawa mo keken. Dok mic acel madit ma itwero miyone ki lutinoni aye obedo cwalo kare kwedgi ki dong nyuto mar botgi.\nLUB WORO ME ADA\n18. Pingo omyero wabed tye i cokke pa Lukricitayo?\n18 Ka wamito yomo cwiny Jehovah, omyero wakwer dini goba kacel ki yub me tekwaro ki nino madito ma kubbe kwede. Ento bene omyero walub woro me ada keken. I yo ango? Yo acel aye me bedo tye i cokke pa Lukricitayo kare ki kare. (Kwan Jo Ibru 10:24, 25.) Yub me cokke obedo but worowa ma pire tek adada. (Jabuli 22:22; 122:1) Waromo cuko cwinywa kekenwa ka wacokke kacel.—Jo Roma 1:12.\n19. Pingo pire tek me tito bot jo mukene lok ada ma ipwonyo ki i Baibul?\n19 Lubo woro me ada bene kwako tito lok ma ipwonyo ki i Baibul bot jo mukene. Dano mapol gitye ki tur cwiny pi jami maraco ma tye ka timme i lobo-ni. (Ejekiel 9:4) Twero bedo ni ingeyo jo mogo ma giwinyo kumeno. Tit botgi pi gen ma mwonya ma tye i anyim. Ka ibedo tye i cokke pa Lukricitayo dok itito bot jo mukene lok ada ma ipwonyo ki i Baibul, ci pe dong ibibedo ki miti me lubo dini goba ki kwerre. Itwero bedo labongo akalakala ni Jehovah bigoyo laane i tuteni me wore i yo matir.—Malaki 3:10.\nLOK ADA ME 1: GWOKKE KI WORO ME GOBA\n“Wua woko ki i kingi, wupokke woko kwedgi, . . . pe wugud gin mo ma kome ki keni.”—2 Jo Korint 6:17\nPingo woro cal apaya ki kwariwa ma dong guto woko obedo gin marac?\nNia 20:4, 5; 1 Jon 5:21\nJehovah pe mito ni wati ki cal apaya i worowa.\nNwoyo Cik 18:10-12\nJo ma gikubbe ki jo muto kara nongo gitye ka lok ki jogi.\nLOK ADA ME 2: LUBANGA PE CWAKO KWER DUCU\n“Wutem pwonyo gin ma yomo cwiny Rwot.”—Jo Epeco 5:10\nIromo moko tammi nining ka ibinywako i kwer moni?\nEjekiel 44:23; 2 Jo Korint 6:14, 15\nTute me niang ka ma lwite oa ki iye.\nKadi bed jo ma gucako kwer manyen pe gitye ki tam marac, ento twero bedo ni Lubanga pe cwako kwer meno.\nGwokke ki kwer ma keto deyo i kom dano, dul pa dano, nyo lobo moni.\n1 Temceo 1:18, 19\nTi ki wi, ento pe iwek cwiny ma ngoli kop oyeli.\nLOK ADA ME 3: TIT PI NIYENI BOT JO MUKENE I YO ME KICA\n“Lok ma wuloko myero obed lok mamit ma kado oromo maber, wek omi wunge kit ma myero wudok kwede i peny pa ngat acel acel.”—Jo Kolocai 4:6\nOmyero itit pi niyeni bot jo mukene nining?\nWor tam ma jo mukene gimoko, kit ma imito ni gin bene guwor tam ma imoko.\n2 Temceo 2:24\nLok ki kica kare ducu, dok pe ilar lok ki jo mukene i kom niyeni.\nTit tyen lok me niyeni ki mwolo dok ki woro.\nJo Ibru 10:24, 25\nJo ma gibedo tye i cokke pa Lukricitayo gibicuko cwinyi dok gibikonyi me ngeyo gin ma myero iwacci ka dano gupenyo pingo iye gin moni.\nKwer Mogo ma Pe Yomo Cwiny Lubanga\nKwer ki nino mogo madito ma nen calo kelo deyo i kom Lubanga kara i ada gicwero cwinye.


Tic Pa Lukwena 8 ACO85 - Caulo bene opwoyo tone apwoya. - Bible Search\nTic Pa Lukwena 7 Tic Pa Lukwena 9\nTic Pa Lukwena 8\n1Caulo bene opwoyo tone apwoya.\nCaulo ouno lwak muye Yecu\nI kare meno ayelayela madwoŋ opoto i kom jo muye Yecu ma i Jerucalem; ci gin ducu guket woko ata i lobo ducu me Judaya ki Camaria, lukwena keken aye gudoŋ. 2Jo ma giworo Lubaŋa aye guyiko Citefano, kun gikoke matek twatwal. 3-Ento Caulo onoŋo mito ni etyek lwak jo muye Kricito woko ducu; donyo i ot ki ot ci ywayo co wa ki mon ka tweyogi i mabuc.\nGituco lok me kwena maber i lobo Camaria\n4Jo ducu ma guket ata guwoto kun gitito lok me kwena maber. 5Pilipo ocito i gaŋ mo me lobo Camaria ci otuco botgi pi Kricito ma Lubaŋa oyero. 6Ci lwak ma gucokke gujolo lok ma Pilipo otito botgi ki cwiny acel i kare ma guwinyo, kun gineno bene lanyut ma en otiyo. 7Pien jo mapol ma cen marac omakogi, cen oa woko ki i komgi kun gidaŋŋe ki koko matek; ki lwak lutwo akweya ki lugoro bene gucaŋ woko. 8Kit meno yomcwiny obedo dwoŋ i gaŋ meno.\n9Ento yam onoŋo tye dano mo i gaŋ meno ma nyiŋe Cimon ma en lajok. En miyo rok pa jo Camaria giuro mada kun en wacce kekene ni en e dano madit. 10Gin ducu giketo cwinygi i lok ma en waco, litino wa ludito bene, kun giwaco ni, “Man aye dano ma tye ki tek pa Lubaŋa ma gilwoŋo ni Madit-ti” 11Gibedo ka keto cwinygi ka winyo lokke, pien obedo kwedgi pi kare malac kun miyo giuro tim jokjokke. 12Ento ka guye lok me kwena maber ma Pilipo otito i kom ker pa Lubaŋa ki i kom Yecu Kricito, ci gibatijagi, co wa ki mon. 13Kadi wa Cimon bene oye, ka gibatija en ci omedde obedo kacel ki Pilipo kun neno lanyut ki taŋo madito ma en tiyo, ci ouro mada.\n14Ka lukwena ma gitye i Jerucalem guwinyo ni Lucamaria guye lok pa Lubaŋa, ci gucwalo botgi Petero ki Jon. 15Gin bene ka gucito kunnu, ci gulego pigi wek gulim Cwiny Maleŋ; 16pien onoŋo peya obino i kom ŋat mo i kingi, ento yam gibatijagi i nyiŋ Yecu keken. 17Ka guketo ciŋgi i komgi, ci gulimo Cwiny Maleŋ. 18Ka Cimon oneno ni gulimo Cwiny Maleŋ pi keto bad pa lukwena, ci okelo lim botgi 19kun waco ni, “Wumiya tek man bene, wek an bene ka aketo ciŋa i kom dano mo olim Cwiny Maleŋ.” 20Ento Petero owacce ni, “Centeni myero orweny woko matwal, kacel ki in, pien itamo pi wilo mot pa Lubaŋa ki lim! 21In pe itye ki gin mo nyo dul mo i lok man, pien cwinyi pe leŋ i nyim Lubaŋa. 22Doŋ iŋut i kom balli man, dok ileg Rwot, wek ka twerre lok ma tye i cwinyi gitimi iye kica. 23Pien aneno cwinyi kec calo keda, bal otweyi woko idoko lamabucce.” 24Ci Cimon odok iye ni, “Wuleg Rwot pira wek gin ma wuwaconi pe opot i koma.”\n25Ka gutyeko tito lok me caden ki tuco lok pa Rwot, ci gudok i Jerucalem, kun gitito lok me kwena maber i paco mapol ma i Camaria.\nPilipo ki latic mo madit me Etiopia\n26Ento lamalaika pa Rwot owaco ki Pilipo ni, “A iwot idok tuŋ acuc i yo ma a Jerucalem dok piny i Gaja.” Yo ma kunnu wok ki i tim. 27Ci oa ocito. Nen, laco mo Laetiopia, ma gikolo, oa ka woro Lubaŋa i Jerucalem. En onoŋo latic madit pa Kandake, kabaka ma dako me lobo Etiopia, ladit ma lakan jamine ducu. 28I kare ma dok i lobogi, obedo i gadigadine kun kwano buk pa lanebi Icaya. 29Cwiny Maleŋ owaco bot Pilipo ni, “Nyik cok, irwatte ki gadigadi man.” 30Ka Pilipo oriŋo bote, ci owinyo en ka kwano buk pa lanebi Icaya, ci openye ni, “In iniaŋ lok ma ikwano-ni?” 31En ogamo ni, “Aniaŋ niŋniŋ kono, ka ŋat mo pe okonya?” Ci olwoŋo Pilipo ni obed kwede kacel. 32-Dul ma en obedo ka kwanone obedo kit man:\n“Calo romo ma gitero ka nekone,\nnyo latin romo ma oliŋ i nyim lanyar yerre,\nkit meno en pe oŋamo doge ka lok.\n33Pi mwolo mere pe giŋolle kop ma atir.\nAŋa ma twero yeko kit likwaye?\nPien kwone doŋ gikwanyo woko ki i lobo.”\n34Ci laco ma gikolo owaco bot Pilipo ni, “Alegi, titta, lanebi oloko lok man i kom aŋa, i kome kene nyo i kom ŋat mukene?” 35Ci Pilipo ocako lok; ocako ki lok man ma yam gicoyo kun tito lok me kwena maber i kom Yecu. 36Ka guwoto kacel i yo, ci guo ka ma pii tye iye. Laco ma gikolo owacci, “Nen pii doŋ ene! Gin aŋo ma geŋa limo batija?” [ 37Ci Pilipo owacce ni, “Ka iye ki cwinyi ducu ci itwero.” En odok iye ni, “An aye Yecu Kricito, ni en Wod pa Lubaŋa.”] 38Ci ociko ni gadigadi myero ocuŋ; gin ducu gulor i pii, Pilipo ki laco ma gikolo, ci Pilipo obatija en. 39Ka gukatti woko ki i pii, Cwiny pa Rwot otiŋo Pilipo, otero woko, laco ma gikolo-ni pe dok onene, ci owoto wotte ki yomcwiny. 40Ento Pilipo otuc wa i Ajota kun wirre ka tuco lok me kwena maber i gaŋi ducu nio ka obino wa i Cecaria.


Cayan i Kwo me Nino Ducu\nWi Lubele | Juni 2015\nKWAN I LEB Acholi Afrikaans Albanian Amharic Arabic Armenian Armenian (West) Aymara Batak (Toba) Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Chiyao Chokwe Cibemba Croatian Czech Danish Dutch Efik English (Leb Muno) Estonian Ewe Finnish French Ga Garifuna Georgian German Greenlandic Grik Guarani Haitian Creole Hiligaynon Hmong (White) Hungarian Iban Ibru Icelandic Igbo Iloko Indonesian Italian Japanese Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Krio Lhukonzo Lingala Lithuanian Luganda Luo Luvale Macedonian Malagasy Mam Mambwe-Lungu Maya Mazatec (Huautla) Mizo Mongolian Moore Myanmar Nahuatl (Central) Nahuatl (Huasteca) Ndebele (Zimbabwe) Ngabere Norwegian Nyaneka Nzema Ossetian Otetela Papiamento (Aruba) Papiamento (Curaçao) Persian Polish Portuguese Quechua (Bolivia) Quichua (Imbabura) Romanian Runyankore Russian Samoan Sango Sepedi Serbian Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tatar Thai Tigrinya Tlapanec Tojolabal Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Vietnamese Wayuunaiki Xhosa Yoruba Zande Zapotec (Isthmus) Zulu\nLOK MA I POK NGEYE | TIKA NGEC ME CAYAN OLEYO KA BAIBUL?\nKit ma Cayan Gudo Kwede Kwoni\nMa lubbe ki dikconari mo acel, cayan obedo “ngec ma ginongo macalo adwogi me ngiyo ki dok kwedo matut me niang ka gin moni jenge i kom lok ada.” Timo jami meno ducu pol kare pe yot dok balo cwinywa. Lucayan pol kare gitute me ngiyo ki dok kwedo gin moni i yo matut pi cabit, dwe, nyo bene pi mwaki mapol. I kine mukene tutegi-ni pe nyako nyige, ento pol kare kelo adwogi maber bot dano. Kong wanenu labol mogo.\nKampuni mo ma tye i lobo Ulaya oribo kacel plastic matego ki lali pii ma rwomme lamal me yubo gin mo me liyo pii macol wek two pe omak dano ka gumato. Jami tic macalo meno pol kare kitiyo kwedgi i can ma poto atura, calo oyengyeng ma otimme i lobo Haiti i 2010.\nMalo i pol tye nyonyo mo ma kilwongo ni Global Positioning System (GPS) ma konyi me ngeyo ka ma ibicito iye. Onongo kiyubo tutwalle me konyo lumony, lungwec ki mutoka, ludwo dege, lukwang yeya, ludwar kacel ki jo ma ito godi wek pe gurweny. Watye ki pwoc madit bot lucayan pi yubo GPS ma dong oweko wot ka mo keken yot adada.\nTika itiyo ki cim cing, kompiuta, onyo Intanet? Tika itye ka neno alokaloka i yotkomi nyo twoni dong ocang pi ngec pa ludaktari ma odongo malo-ni? Tika iwoto ki dege? Ka tye kumeno, ci itye ka nongo adwogi maber pien cayan oweko kwo yot. Cayan okelo alokaloka maber i kwoni i yo mapol.\nKA MA DIRO ME CAYAN ME KARENI GIK IYE\nMe dongo dirogi, lucayan i kareni gikwedo matut me niang lok i kom ginacweya. Lukwed lok kom Nuclear gitye ka medde ki tic matek me niang kit ma atom tiyo kwede, ki jo ma gukwano lok i kom jami ma tye i dan polo gikwedo kit ma lobo ki polo gucakke kwede mwaki bilion mapol mukato angec. Pien gin gungiyo dok gukwedo matut kadi wa lok i kom jami ma pe kiromo niang iye, lucayan mogo gitamo ni ka Lubanga ma kicoyo pire i Baibul-li tye, ci onongo myero ginong kome.\nLucayan kacel ki luryeko mogo gidonyo matut adada. Gitimo gin ma lacoc mo me cayan, ma nyinge Amir D. Aczel lwongo ni “pyem me cayan ma weko dano gitamo ni Lubanga pe.” Me labolle, dano mo ma okwano lok me cayan dok ngene i twok lobo lung owaco ni “pien pe tye gin mo ma nyuto ni Lubanga ma ocweyo polo ki lobo-ni tye, man moko atir labongo akalakala ni lubanga ma kit meno peke.” Mukene giwaco ni Lubanga me Baibul timo jami i yo me “tango.” *\nEnto, lapeny ma myero wapenye kwede aye ni: Tika lucayan dong gukwedo jami ducu ma kwako loboni ma weko gibedo labongo akalakala mo keken? Lagamme tye macek ni pe. Cayan okelo alokaloka ma pigi tego ento lucayan giye ni tye jami mapol ma pe kingeyogi nyo mukene ma dano pe bingeyogi matwal. Steven Weinberg, lacayan mo ma oloyo mot pi ngecce matut i kom ginacweya owaco ni: “Pe wabingeyo jami ducu ki pete tere ducu.” Martin Rees ma bedo i lobo Britian dok okwano lok i kom jami ma tye i dan polo i yo matut ocoyo ni: “Tye jami mogo ma dano pe gibiniang iye matwal.” Ki lok ada, tye jami mogo ma gicweyogi acweya, cakke ki matidine calo nyig kom oo kwede i wa jami mogo madongo, pud tye ma omako wi lucayan adada ma pe giniang lok komgi. Nen kong labol magi:\nJo ma gikwano lok i kom jami makwo pe gingeyo jami ma timme i nyig kom dano. Kit ma nyig kom tiyo kwede ki teko, kit ma giyubo kwede ki moc cam [protiens], ki dok kit ma gipokke kwede pud gitye i kin lapeny ma lucayan peya gunongo lagamgi.\nTeko ma ywayo jami dwoko piny guduwa cawa ducu nino ki nino. Ento inongo ni man obedo gin ma okalo ngec pa lucayan woko. Pe gingeyo kit ma teko ma ywayo jami dwoko piny ywayo kwede ki dano dwoko piny ka opye malo nyo kit ma gwoko kwede ki dwe ka tye ka lwore lobo.\nLukwed lok i kom jami ma tye i dan polo gibyeko ni meno tye jami makato pacen 95 pa jami ma gitye i polo ki lobo ma lapim piny ma lucayan gitiyo kwede pe romo nenogi ki niang lok komgi. Gupoko jami magi i dul aryo dark matter ki dark energy. Pe gingeyo kit ma jami magi gitye kwede.\nTye jami mogo ma lucayan pe gingeyo dok man wekogi ki ur madit adada. Pingo man pire tek? Lacayan mo muywek adada ocoyo ni: “Kwiya piny aye ma oumo ngecwa woko. Ki tung bota, kwo ma jenge i kom cayan weko abedo ki ur pien dano gijenge i kom kwedgi labongo penyo tam pa jo mukene.”\nPi meno, ka ce ipenye kekeni ka gwok nyo cayan obileyo ka wang Baibul dok weko dano pe gibedo ki niye i kom Lubanga, ci tam kong i kom lok man: Ka lucayan ma giryek dok gitye ki jami tic matego adada-ni pud ngecgi nok i kom ginacweya, ci tika pore me wacone ni pe tye gin mo ma ongayo wang lucayan ka odok i lok me kwedo jami? Me ketone macek, kidolo te lok mo ma kicoyo i Encyclopedia Britannica ma lubbe ki kit ma kwedo lok i kom jami ma tye i dan polo ocakke ki dok odongo kwede ni: “I nge kwano lok i kom jami ma tye i dan polo pi mwaki 4,000 kulu, lok i kom polo ki lobo odoko gin ma niang iye yot i kareni ka iporo ki kare pa jo Babilon.”\nLucaden pa Jehovah giworo tam pa ngat acel acel ma lubbe ki lok man. Watute me lubo tira man me Baibul ma waco ni: “Wuwek jo ducu gunge mwolo ma wutye kwede.” (Jo Pilipi 4:5) Ki cwiny man, wakwayi me ngiyo kit ma cayan rwatte kwede ki lok me Baibul.\n^ para. 9 Jo mogo gikwero pwony me Baibul ma lubbe ki pwony ma kanica okati kwede i kare mukato angec ki dong i kareni ma wacci Lubanga ocweyo lobo i nino abicel keken, ma nino acel acel tye ki cawa 24.—Nen bok ma wi lokke tye ni “Baibul ki Lok Ada me Cayan.”\nBaibul ki Lok Ada me Cayan\nPe tye ka mo ma kicoyo i Baibul ma nyuto ni obedo buk me cayan. Ento, jo ma gucoyo Baibul guloko i kom jami mogo ma gudo cwiny lucayan i kareni. Nen kong labol magi.\nMwaka pa lobo ki jami ma gitye i dan polo\nLucayan gibyeko ni lobo dong orii mwaki ma romo bilion 4 ki dok ni jami ma gitye i dan polo kicweyogi mwaki mogo ma romo bilion 13 me o 14 angec. Baibul pe otito botwa awene ma kicweyo iye jami ma gitye i dan polo. Dok pe tye ka mo ma moko ni lobo-ni dong orii pi mwaki alip mogo manok mukato angec. Wakwano ki i tyeng mukwongo me Baibul ni: “I acakki piny Lubanga oketo polo ki lobo.” (Acakki 1:1) Tyeng man konyo lucayan me moko mwaki ma lobo-ni dong orii kwede ma lubbe ki lok ma gumoko.\nYubo lobo wek obed mupore me kwo pa dano\nAcakki cura 1 tiyo ki nyig lok ni “nino,” me tito kit ma kiyubo kwede lobo kore ki kore wek kwo mapat pat gubed iye. Me agikki kitito kit ma kicweyo kwede dano i kare ma kibedo ka yubo lobo. Baibul pe tito kit ma “nino” abicel magi me cwec-ci gurii kwede. Ma ka meno, Baibul oweko doggola twolo pi lucayan me kwedo kun gitito kare ma nino magi gutero. Wangeyo ni “nino” man pe obedo nino acel, ma tye iye cawa 24 keken-ni.\nKit ma lobo ongabe kwede\nBaibul waco ni meno Lubanga pe ongabo lobo “i kom gin mo.” (Yubu 26:7) Pe tye ka mo ma kiwaco ni lobo kicibo i pal gwok gin mo madit adada nyo tye inge lyeci madongo ma gucung i wi opuk kit ma kibedo ka bokone i ododo i kare macon. Ma ka meno, Baibul miyo kare bot lucayan me kwedo lok man. Lacen, Nicolaus Copernicus gin ki Johannes Kepler gutito ni tye teko mo ma weko lobo lworo ceng. I ngeye, Isaac Newton onyuto kit ma teko ma ywayo jami dwoko piny doro kit ma jami ducu ma tye i dan polo myero guwot kwede.\nCik ma kwako gengo two ki gwoko lengo\nBuk pa Lulevi tye ki cik ma kimiyo bot jo Icrael ma lubbe ki kit ma myero gugwokke kwede wek two pe onya, ma man kwako tweyo ngat moni i ot. Ma lubbe ki lengo, cik ma kimiyo i Nwoyo Cik 23:12, 13 tito ni Luicrael myero guyub ka mo i nge gony ka ma gibicito ka konye iye. Gin onongo myero ‘guum wi corongi’ woko. I nge mwaki 200 mukato angec, lucayan kacel ki ludaktari guniang ni kara pire tek me gwoko lengo.\nNgec me Baibul ma pud ia ka kwanogi-ni kicoyogi mwaki mapol mukato angec. Cakke nining ni jo ma gucoyo Baibul gukati ki ngec matir kuman kadi bed ni jo mogo ma giryek ma gukwo i kare ca onongo gipe ki ngec ma kit meno? Ngat ma omiyo Kicoyo Baibul ogamo ni: “Kit macalo polo tye malo ka mabor makato lobo-ni, yona bene tye malo kit meno makato yowu, ki tamma bene tye malo kato tamwu woko.”—Icaya 55:9.\nCOVER SUBJECT Kit ma Cayan Gudo Kwede Kwoni\nCOVER SUBJECT Cayan Pe Miyo Ngec i Kom Jami Ducu\nKricito—Teko pa Lubanga\nEn Omaro Dano\nWatwero Bedo Leng\nOmyero Wakwo ma Lubbe ki Lega ma Yecu Omiyo Macalo Lapor-ri—Bute me I\nOmyero Wakwo ma Lubbe ki Lega ma Yecu Omiyo Macalo Lapor-ri—Bute me II\nText Yero Bukke me kompiuta me akwanya WI LUBELE Tika Ngec me Cayan Oleyo ka Baibul?\nTika Ngec me Cayan Oleyo ka Baibul?\nWI LUBELE Tika Ngec me Cayan Oleyo ka Baibul?


1 Jon 3 ACO85 - Koŋ wunen kit mar madit ma Won omiyowa, - Bible Search\n1-Koŋ wunen kit mar madit ma Won omiyowa, ni gilwoŋwa ni wan litino pa Lubaŋa; me atir, watye kumeno. Gin mumiyo lobo pe ŋeyowa, pien onoŋo yam pe oŋeye. 2Lurema, kombeddi doŋ wan litino pa Lubaŋa; kit ma wabibedo kwede peya onen, ento waŋeyo ni ka en binen, wan bene wabinen calo en, pien wabinene kit ma en tye kwede. 3Doŋ ŋat acel acel ma tye ki gen man ma omoko i kom Kricito, lonnye kene bedo maleŋ, macalo Kricito bene leŋ.\n4Dano acel acel ma timo bal noŋo turo cik, bal aye turo cik. 5-Wuŋeyo ni Kricito yam onen wek ekwany bal woko; i en kikome bal mo pe iye. 6Ŋat mo ma bedo i en pe timo bal; ŋat mo ma timo bal noŋo pe onene, dok bene noŋo pe oŋeye.\n11-Pien man aye lok ma wuwinyo nia i acakki, ni myero wamarre kekenwa. 12-Pe wabed calo Kain ma yam obedo latin pa Larac, ci oneko ominne woko. Gin aŋo mumiyo oneke? Pien gin ma en otiyo ducu obedo rac, ento gin ma ominne timo onoŋo tye atir. 13Utmegina, pe wubed ki ur ka lobo kwerowu. 14-Waŋeyo ni wakato ki i to, wao doŋ i kwo, pien wamaro utmegiwa. Dano ma pe ki mar, noŋo pud odoŋ i to. 15Ŋat ma dag ominne meno lanek, dok bene wuŋeyo ni, pe tye lanek mo ma kwo ma pe tum bedo i iye. 16Man doŋ miyo waniaŋ i kom mar, pien Kricito omiyo kwone piwa. Wan bene myero wami kwowa pi utmegiwa. 17Ka ŋat mo tye ki jami me lobo man madwoŋ, ce oneno ominne ma piny oloyo, ento okwero miye kony, ci mar pa Lubaŋa bedo i iye niŋniŋ?\n21Lurema, ka cwinywa pe ŋolo ni kop oloyowa wabedo ki tekcwiny i nyim Lubaŋa; 22dok bene wanoŋo gin mo keken ma walege pire, pien wagwoko cikke dok watiyo gin ma yomo cwinye. 23-Doŋ cikke en ene ni, myero waye nyiŋ Wode Yecu Kricito, dok wamarre kekenwa, macalo en yam ocikowa. 24Ŋat ma gwoko cik pa Lubaŋa bedo i Lubaŋa, Lubaŋa bene bedo i iye. Gin ma miyo waŋeyo ni en bedo i iwa, pi Cwiny Maleŋ ma en omiyo botwa.


1 Luker 3 ACO85 - Solomon oribbe ki Parao kabaka me - Bible Search\n1 Luker 2 1 Luker 4\n1 Luker 3\nSolomon onyomo nya pa Parao\n1Solomon oribbe ki Parao kabaka me Ejipt kun onyomo nyare; ci otero nya pa Parao i gaŋ kai pa Daudi nio ka doŋ otyeko gero ode kikome ki ot pa Rwot, ki cel ma orumo Jerucalem. 2Ento lwak gubedo ka tyero gitum i kabedo me woro Lubaŋa ma i wi godi, pien onoŋo peya gigero ot mo pi nyiŋ Rwot.\nSolomon olego pi ryeko\n(2 Tek 1.1-13)\n3Solomon yam omaro Rwot, kun lubo cik pa wonne Daudi, ento onoŋo pud tumo gitum dok Waŋo odok eceta i kabedo me woro Lubaŋa ma i wi godi. 4I nino mo acel kabaka ocito i Gibeon ka tumo gitum kunnu, pien meno aye kabedo me woro Lubaŋa maditte. Solomon yam obedo ka tyero gitum awaŋa alip acel kulu i wikeno tyer kunnu. 5Rwot onyutte bot Solomon i Gibeon i wag let dyewor, ci owacci “Peny gin ma abimiyo boti.” 6Solomon ogamo ni, “In yam inyuto mar meri madwoŋ ma pe lokke bot wora Daudi ma laticci, pien obedo ka kwo i nyimi ki gen madwoŋ ki tim ma atir, ma cwinye leŋ; in bene igwoko mar meri madit ma pe lokke pire, dok ityeko miyo wode obedo i wi komkerre i kareni. 7Ai Rwot Lubaŋa, kombeddi doŋ iketa, an laticci, adoko kabaka ma ka wora Daudi, kadi bed pud an latin, ma peya aŋeyo loyo dano. 8An doŋ atye i kin joni ma yam iyero, rok madit ma pe kwanne, ma welgi pe ŋene pi polgi. 9Ber in Rwot imiya cwiny me ryeko me loyo lwakki, wek aŋe poko kin gin maber ki gin marac; aŋa ma twero loyo rok man madit-ti?”\n10Rwot cwinye obedo yom i kom Solomon pi peny man. 11Lubaŋa owaco bote ni, “Pien ipenyo kit man, ma pe ilega ni ami iri i wi lobo nakanaka, pe ilego lonyo, kadi pi kwo pa lumerokki, ento ilego ni gimiyi cwiny me ryeko me poko gin ma tye atir, 12abitiyo kit ma iloko-ni. Nen, doŋ amiyi ryeko ki cwiny me poko kin lok mapatpat kit ma peya onen i kom dano mo nia wa con, dok bene ŋat macalo in pe binen ki i ŋeyi. 13Dok abimiyi gin ma pe ilego bene, abimiyi lonyo ki deyo, wek kabaka mo pe obinen ma gibiporo ki in pi kwoni ducu. 14Ka ce ibilubo yona kun imako cikka ki lok ma aciko ducu, kit ma yam woru Daudi olubo-ni, abimedo kwoni ri i wi lobo kare malac.”\n15Ka Solomon oco, ci onoŋo ni kara ebedo ka leko lek. Ka obino i Jerucalem, ocuŋ i nyim canduk me gicikke pa, Rwot, otyero gitum awaŋa ki gityer lakwecwiny, ci otedo karama pi luticce ducu.\nSolomon oŋolo kop ki ryeko\n16I kare meno mon aryo ma lukwele gubino bot kabaka, gucuŋ i nyime. 17Dako acel owacci, “Ai rwoda, dako man ki an wabedo i ot acel, ci an anywalo latinna ma onoŋo en tye i ot kweda. 18Dok i ne nino adek cakke i kare ma agonnye kwede, en bene onywal; dano mo onoŋo pe tye kwedwa i ot, onoŋo watye wan aryo keken. 19Ci dako man obuto i kom latinne i dyewor, omiyo latin oto. 20En oa malo ki i dyewor, ci otiŋo woda woko ki ka ŋeta; ma onoŋo an anino woko, ka opyelo i kore, ka dok opyelo kom wode muto-ni i kora. 21Ka oo odiko, ci aa malo ka doto latinna; ci nen, anoŋo doŋ oto woko, Ka abedo ka ŋiyo kome, nen, pe en aye latinna ma anywalo-ni.” 22Ento dako mukene-ni owacci, “Pe kumeno; latin makwo-ni: aye mera, latin muto-ni meri.” Dako mukwoŋo-ni owacci, “Pe, latin muto-ni aye meri, latin makwo-ni aye mera.” Gubedo ka lok kumeno i nyim kabaka.\n23Kabaka dok owacci, “Man wacci, ‘Man makwo-ni aye latinna, latinni en oto-ni’; mu kene gamo ni, ‘Pe; ento muto-ni aye latinni, makwo-ni aye mera.’ ” 24Kabaka dok owacci, “Kella pala lucwan.” Ci gikelo pala lucwan i nyim kabaka. 25Kabaka ociko ni, “Gipok i latin makwo-ni aryo, wek gimi dul acel bot dako acel, ki dulle tuŋcel bot lawote.” 26Ci dako ma wode tye makwo-ni owaco bot kabaka ni, “A, rwoda, mi latin makwo-ni hote, pe inek aneka,” pien cwinye tye ka cwer pi latinne. Ento mukene-ni ogamo ni, “Gipok iye wek pe doŋ obed mera nyo meri.” 27Kabaka ogamo lokgi owacci, “Mi latin makwo bot dako mukwoŋo-ni. Pe ginek woko, en aye min latin-nu.” 28Ka jo Icrael guwinyo k it kop ma kabaka onolo-ni, ci gubedo ki lworo i kom kabaka; pien guniaŋ ni ryeko pa Lubaŋa tye i iye, omiyo oŋolo kop atir.


Tic Pa Lukwena 12 ACO85 - I kare meno kabaka Kerode - Bible Search\nTic Pa Lukwena 11 Tic Pa Lukwena 13\nTic Pa Lukwena 12\nGineko Yakobo, gitweyo Petero i mabuc\n1I kare meno kabaka Kerode oketo ciŋe i kom jo mogo i kin jo muye Kricito. 2Oneko Yakobo omin Jon ki pala lucwan; 3ka doŋ oneno ni oyomo cwiny Lujudaya, ci omako Petero bene. Man otimme i kare me nino madito me mugati ma Tobi pe Iye. 4-Ka doŋ omake, ci okete i mabuc, omiye bot lukur-piny aŋwen aŋwen wek gukure, kun mito ni gipid lok i kome i ŋe nino madito me Kato (Paska.) 5Gibedo ka kuro Petero i ot mabuc kit meno; ento lwak jo muye Kricito gubedo ka lego Lubaŋa pire matek.\nLubaŋa olaro Petero ki i mabuc\n6I dyewor ma Kerode mito kele iye woko-ni, onoŋo Petero obuto onino i kin askari aryo, ma gitweye woko ki nyor aryo, ki lukur-piny bene onoŋo gitye ka kuro dog ot mabuc. 7Nen, lamalaika pa Rwot onen, ci dero ocaro i kicika. Ogoyo but Petero ocoye woko, kun waco bote ni, “A malo oyot.” Ci nyor opoto woko ki i ciŋe. 8Lamalaika owacce ni, “Ruk ginarukani, irwak war i tyeni,” ci otimo kit meno. Dok owacce ni, “Dwal boŋoni i komi ci ilub kora.” 9Ci okato woko, olubo kore. En pe oŋeyo ni gin ma lamalaika timo-ni bedo me ada; en tamo ni etye ka lek. 10Ka doŋ gukato lukur-piny mukwoŋo ki me aryone, ci guo i dog ot ma giloro ki nyonyo ma gikato kwede woko i dye gaŋ. Doggola oyabbe kene, ci gukato gucito woko, gulubo yo acel, ka lamalaika oweke woko. 11Petero ocako niaŋ pire kene kun waco ni, “Doŋ atyeko niaŋ kombeddi ni Rwot ocwalo lamalaikane olara woko ki i ciŋ Kerode ki i kom gin ducu ma Lujudaya gigeno ni bitimme i koma-ni.”\n12Ka doŋ oniaŋ, ci ocito i ot pa Maliam min Jon ma nyiŋe mukene Marako, ka ma jo mapol gucokke gugurre iye, ma gitye ka lega. 13Ka odwoŋo dog gaŋ ma i yo, ci aŋeca ma nyiŋe Roda obino ka niaŋ i kome. 14Ka oniaŋ dwan Petero, yomcwiny ogeŋe yabo dog gaŋ woko, ento oriŋo omwomme i ot owacci, “Petero tye ocuŋ woko i dog gaŋ.” 15Guwacce ni, “In lapoya.” Ento en orido ni tye ada. Gugamo ni, “Meno lamalaikane!” 16Ento Petero dok omedde ki dwoŋone, ka guyabo, ci guneno en, ci guuro. 17Ka ojukogi ki ciŋe ni guliŋ, ci otito botgi kit ma Rwot okwanye kwede ki i mabuc, kun waco ni, “Wupor lok man bot Yakobo ki bot utmego.” Ka oa woko ki kenyo, ocito woko ka mukene.\n18Ka piny oru, ci piny ocako lyetti woko ki bot askari, ni Petero man otimme niŋniŋ. 19Ka Kerode oyenye ci pe onoŋe, ka openyo askari ma lukur-piny, ci ociko ni ginekgi woko. Ka en oa ki i Judaya ocito i Cecaria, obedo kunnu.\nTo pa Kerode\n20Kiniga omako Kerode i kom jo Turo ki Cidon; ci gucokke gubino bote ma onoŋo gimer ki Blacito, ladit ma loyo ot pa kabaka. Gupenyo ni gimito kuc, pien lobogi limo cam ma a ki i lobo pa kabaka. 21I kom nino ma giciko, Kerode oruko iye jor me kerre, oito obedo kwede i wi komker, oyabo lok botgi. 22Ci lwak guwo matek ni, “Dwan Lubaŋa, pe dwan dano!” 23Lamalaika pa Lubaŋa ogoye woko cut, pien pe omiyo deyo bot Lubaŋa; ci kwidi ocamo kome ci oto woko.\n24Ento lok pa Lubaŋa onya omedde ameda.\n25Ka Barnaba ki Caulo gudwogo ki i Jerucalem ma doŋ gucobo tic ma giorogi iye, ci gukelo Jon ma nyiŋe mukene Marako.


KWAN I LEB Acholi Afrikaans Albanian Amharic Arabic Armenian Aukan Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Toba) Bengali Bicol Boulou Bulgarian Cakchiquel Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Cibemba Cinyanja Croatian Czech Dangme Danish Dutch Efik English (Leb Muno) Estonian Ewe Fijian Finnish Fon French Ga Garifuna Georgian German Greenlandic Grik Guarani Gujarati Gun Haitian Creole Hausa Hiligaynon Hindi Hiri Motu Hmong (White) Hungarian Iban Ibanag Ibru Icelandic Igbo Iloko Indonesian Isoko Italian Japanese Javanese Kabiye Kannada Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Lhukonzo Lingala Lithuanian Luganda Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Marathi Mauritian Creole Maya Mazatec (Huautla) Mixe Mizo Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndau Ndebele Ndebele (Zimbabwe) Ndonga Ngabere Ngangela Nias Norwegian Nyaneka Nyungwe Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Pidgin (Cameroon) Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Romanian Runyankore Russian Samoan Sango Saramaccan Sena Sepedi Serbian Serbian (Roman) Sesotho (Lesotho) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tojolabal Tok Pisin Totonac Tshiluba Tshwa Tsonga Turkish Tuvaluan Twi Tzeltal Tzotzil Ukrainian Umbundu Urhobo Uruund Venda Vietnamese Waray-Waray Wayuunaiki Xhosa Yoruba Zande Zapotec (Isthmus) Zulu\nPingo Yecu Odeno Can dok Oto?\n“Bal yam obino i lobo kun wok “ki i dano acel [Adam], ka dong to obino pi bal, kit meno bene to onya oromo kin dano ducu, pien dano ducu gubalo.”—Jo Roma 5:12\nGin ango ma onongo ibiwacone ka kipenyi ni, “Tika imito kwo pi naka?” Dano mapol gibiye ni gimito ento bene giromo tamo ni pe twere. Dano giwaco ni, to obedo gin ma timme i kwo, dok obedo gin ma dano ducu bikato ki iye.\nKet kong ni dok kiloko lapeny meno, ci kipenyi ni, “Itye atera me to?” Pol pa dano ma wigi tiyo gibigamo ni pe. Man nyuto gin ango? Kadi bed ni wakato ki i atematema kacel ki peko mapol, wan ducu watye ki miti me kwo pi naka. Baibul nyuto ni Lubanga ocweyo dano ki miti me kwo pi naka. Ki lok ada, Baibul waco ni ‘En oketo kare ma pe gik i cwinygi.’—Latitlok 3:11.\nKadi bed kumeno, lok ada tye ni, dano pe gikwo pi naka. Ci dong, gin ango marac ma otimme? Lubanga tika dong otimo gin mo me kelo alokaloka i kom peko man? Baibul miniwa lagam ma yomo cwinywa adada, dok bene lagamme weko wangeyo tyen lok mumiyo Yecu odeno can dok oto.\nGIN MARAC MUTIMME\nCura adek mukwongo i buk me Acakki wacciwa ni Lubanga oketo yub pi Adam ki Kawa me kwo pi naka, dok bene otittigi gin ma omyero gutim wek gubed kwo pi naka. Lokke bene medde ki tito botwa kit ma gukwero bedo luwiny bot Lubanga ci gurwenyo gengi pi kwo ma pe tum. Lok man kitito macek dok i yo ma niang iye yot ma omiyo jo mogo giwaco ni obedo ododo mo ata. Ento buk me Acakki bene nyuto atir ni lok ma tye iye gitye ada calo Jiri angwen-ni. *\nAdwogi ango ma obino pien Adam pe obedo lawiny? Baibul miniwa lagamme ni: “Kit macalo bal yam obino i lobo kun wok ki i dano acel, ka dong to obino pi bal, kit meno bene to onya oromo kin dano ducu, pien dano ducu gubalo.” (Jo Roma 5:12) Adam odoko labalo pien okwero winyo lok pa Lubanga. Pi meno, en orwenyo gen me kwo pi naka ka lacen oto woko. Macalo likwayone wan bene walako bal acel-li. Macalo adwogine watwo, watii ki bene wato. Kit ma kitito kwede-ni, rwatte ki kit ma lucayan bene giwaco kwede ni latin lako jami mogo ki i kom lunyodone. Ento tika Lubanga otimo gin mo me kelo alokaloka i kom peko man?\nGIN MA LUBANGA OTIMO\nAda, Lubanga oketo yub me koko nyo wilo jami ma Adam orwenyo pi likwayone—gen me kwo ma pe tum. Lubanga otimo meno nining?\nBaibul waco i Jo Roma 6:23 ni meno “mucara me bal en to.” Man nyuto ni to obino macalo adwogi me bal. Adam oto pi bal ma en otimo. I yo acel-li, wan bene watimo bal, dok wato macalo adwogi me bal. Kadi bed ni pe obedo pi balwa, ento wan ducu pud kinywalowa ki bal. Pi mar ma Lubanga tye kwede piwa, en ocwalo Wode Yecu wek ocul “mucara me bal” piwa. Man onongo twere nining?\nTo pa Yecu oyabo yo pi dano me kwo ki yomcwiny ki dok pi naka\nKit macalo dano acel ma onongo pe ki roc-ci, Adam okelo bal kacel ki to bot dano ducu pi kwero bedo lawiny, ngat ma pe ki roc ma lawiny nio wa i to onongo mitte me gonyowa ki i yec meno. Baibul waco ni: “Macalo pi dano acel ma pe obedo ki winy omiyo dano mapol ata gudoko lubalo, kit meno bene pi winy pa dano acel jo mapol ata gibikwanogi ni kitgi atir.” (Jo Roma 5:19) “Dano acel” meno obedo Yecu. En oweko polo ci obino i lobo macalo dano ma pe ki roc *, ka oto pi balwa. Macalo adwogine, man oweko onongo dong twere botwa me bedo ki wat maber ki Lubanga ki bene gen me kwo pi naka.\nGIN MUMIYO YECU ODENO CAN CI OTO\nPingo kono onongo mitte ni Yecu oto me cobo lok meno? Macalo Won Twer Ducu, Lubanga mono onongo pe romo waco mere ni likwayi pa Adam gukwo pi naka? En onongo tye kitwero me timo meno. Ento meno onongo pe birwatte ki cikke ma kicoyo ni mucara me bal aye to. Meno pe obedo cik mo ata, ma kitwero lokone cawa mo keken. Man obedo cik ma pire tek pi ngolo kop atir.—Jabuli 37:28.\nKa Lubanga onongo pe ongol kop atir i lok meno, dano onongo giromo bedo ka tamo ka ce en dok bitimone i jami mukene. Me labolle, tika en onongo bitic ki yo matir me yero anga i kin likwayi pa Adam ma opore me nongo kwo ma pe tum? Tika dano gibigeno ka ce en bigwoko cikkene? Kit ma Lubanga ngolo kop atir i kom larrewa, miniwa gen ni en bitimo gin matir.\nPi ginkok pa Yecu, Lubanga oyabo yo botwa wek wabed ki gen me kwo pi naka i paradic i lobo kany. Nen kong lok pa Yecu ma kicoyo i Jon 3:16 ni: “Lubanga con omaro lobo kumeno, omiyo iye Wode acel keken, wek dano ducu ma ye en owek to, ento obed ki kwo ma pe tum.” To pa Yecu pe nyuto kit ma Lubanga ngolo kop atir keken, ento tutwalle mar madit ma Lubanga tye kwede pi dano.\nEnto, pingo Yecu odeno can dok oto i yo malit kit ma kicoyo i Jiri-ni? Kit ma Yecu ociro dok okanyo arem tutwal-li kun gwoko gennene, onyuto ka maleng goba pa Larac-ci ni; pe tye ngat mo ma twero bedo lagen bot Lubanga ka kiketo arem malit i kome. (Yubu 2:4, 5) Lok goba meno onongo twero nen calo lok ada i kare ma Catan obwolo Adam ma onongo pe ki roc me timo bal. Ento Yecu—ma onongo rom ki Adam ma onongo pe ki roc-ci—ogwoko genene kadi bed odeno can malit. (1 Jo Korint 15:45) En onyuto ni Adam bene onongo twero gwoko gennene bot Lubanga ka onongo oyero me timone. Atematema ma Yecu ociro-ni omiyo en oweko botwa lanen me aluba. (1 Petero 2:21) Lubanga omiyo mot bot Wode pi bedo lawiny i jami ducu, kun miye kom me cwiny ma pe to i polo.\nKIT MA ITWERO NONGO KWEDE ADWOGI MABER\nYecu oto ada. Yo me nongo kwo ma pe tum dong tye twolo. Tika imito kwo pi naka? Yecu otito gin ma omyero watim i kare ma owaco ni: “Man en kwo ma pe tum, ni ginge in Lubanga acel me ada, ki Yecu Kricito ma yam ioro.”—Jon 17:3.\nJo ma gucoyo magajin man gimito ni ipwony jami mapol i kom Jehovah, Lubanga me ada ki Wode, Yecu Kricto. Lucaden pa Jehovah ma gitye i kabedowu gibibedo ki yomcwiny me konyi. Itwero bene nongo ngec mukene ma romo konyi ka icito i kabedowa me intanet me www.jw.org/ach.\n^ para. 8 Nen “The Historical Character of Genesis,” ma tye i buk me Insight on the Scriptures,” pot karatac 922, ma Lucaden pa Jehovah aye gucoyo.\n^ para. 13 Lubanga onako kwo pa Wode ki i polo i i Maliam ma oweko en ogamo ic, dok teko pa cwiny maleng ogengo Yecu ki lako roc ki bot minne Maliam.—Luka 1:31, 35.\nI dyerwor ma Yecu peya omiyo kwone, en oguro lukwenane kacel ci ocako te kwer me Nipo me tone. En ociko ni: “Wutim kuman me po pira.” (Luka 22:19) Me lubo cik meno, Lucaden pa Jehovah i twok loboni lung gicokke kacel mwaka ki mwaka me kwero nipo me to pa Yecu. Mwaka mukato, dano 19,862,783 gubedo tye i kwer man.\nI mwaka ni, Nipo me to pa Yecu bibedo i Ceng Adek Marci 23, i nge poto ceng. Kilwongo in kacel ki jo me otti me bedo tye i kwer man wek iwiny pwony ma kiyubo pi lwak ma jenge i Baibul. Pwony meno bitito pingo onongo mitte ni Yecu oto, ki dok adwogi maber ma in kikomi itwero nongo ki i tone. Donyo tye me nono; pe tye kit ajog mo. Tim ber ipeny Lucaden pa Jehovah ma gitye cok kwede pi cawa ki kabedo me kwer man. Nyo iromo cito i kabedowa me intanet, www.jw.org/ach.\nWalwongi me ribbe kwedwa i yub man ma pire tek-ki. Ibipwonyo kit ma kwo pa Yecu ki tone romo konyi kwede.


Nia 21 ACO85 - “Magi aye cik ma ibiketo i nyim lwak. Ka - Bible Search\nNia 20 Nia 22\nCik me tic ki opii\n1“Magi aye cik ma ibiketo i nyim lwak. 2-Ka iwilo opii ma en Laibru, en bitic boti pi mwaka abicel i mwaka me abirone gibigonye woko laboŋo lim mo me kok, bicito gire. 3Ka yam obino en kene, ci en bicito en kene; ka obino ma onyomo, ci bicito ki dakone. 4Ka rwode aye onyomme dako ce onywalle awobe ki anyira, dako ki litinone gibidoŋ bot rwode, ci en bicito gire kene. 5Ento ka opii meno oloko atir ni, ‘An amaro rwoda, ki dakona ki litinona; pe abicito,’ 6ci rwode bitere bot Lubaŋa, ci bitere wa i ŋet kika, nyo i kom okar me doggola; ka rwode bituco ite ki atero; ci doŋ en bitic bote matwal.\n7“Ka dano mo ocato nyare woko, macalo aŋeca, aŋeca meno pe gibigonyo macalo opii. 8Ka en pe oyomo cwiny rwode, ma yam oyere-ni, en myero oye ni gikoke ki lim; ento pe bibedo ki twero me cate bot dano mo ma larok, pien obwole noŋo. 9Ka yam oyere pi wode, ci en myero ogwoke macalo gwoko nyare. 10Ka ce binyomo dakone mukene gire, pe ojwik camme, kadi boŋone, pe oteny en woko ata. 11Ka pe ocobo gin magi adek ducu, dako gibigonyo laboŋo lim mo me kok, laboŋo culo lim mo.\nCik ma mako bwami\n12-“Ka ŋatti mo ogoyo dano, ce oto, gibineke wako. 13-Ento ka yam pe obuto okiye, ento Lubaŋa omiyo ciŋe orwatte i kome, ci abiyero kabedo mo ma en biriŋo laro iye. 14Ento ka dano mo ocako lweny i kom ŋat mo me akaka me nekone woko ki ryeko, ci wubikwanye woko ki i kom keno tyerra, gineko woko.\n15“Ka ŋatti mo ogoyo wonne nyo minne gibineke woko.\n16-“Ka ŋatti mo ekwalo dano, kadi ka ocato bot ŋatti mo nyo ginoŋo bote, gibineke woko.\n17-“Ka ŋatti mo oceno wonne nyo minne gibineke woko.\n18“Ka jo mogo gubedo ka da, ce ŋat acel ocelo lawote ki got nyo odoŋo ki ciŋe ci pe oto, ento obedo ka twor labuto, 19lacen ka dano meno ocukke oa malo kun woto komo ki odoo, kop pe biloyo ŋat ma ogoye-ni, ento bicul pi balo kare me ticce, dok bimiyo en caŋ maber.\n20“Ka ŋatti mo ogoyo opiine nyo aŋecane ki odoo ce oto woko cut, I gibiketo can i kome. 21Ento ka opii meno obedo kwo pi nino acel nyo aryo pe gibiketo can mo i kome; pien op meno obedo gire limme.\n22“Ka co gitye ka lweny, ci ŋat acel ciŋe ocer i kom dako ma iye odoŋo, ce iye opoto woko, ma can pe onen iye dano ma ogoyo dako-nu biculo kwor pi wei ma won dako biŋolone, kun culo ki kit ma laŋolkop oŋolo. 23Ka can onen iye, ci gibiculo kwo ki kwo 24-waŋ ki waŋ, lak ki lak, ciŋ ki ciŋ tyen ki tyen, 25waŋo ki mac ki waŋo ki mac, ret ki ret, goco ki goco.\n26“Ka ŋatti mo ogoyo waŋ opiine nyo waŋ aŋecane, ce oloyo oneko woko, ci bigonyo opii meno nyo aŋeca meno, weko cito gire pi waŋe-nu. 27Ka otwomo omuko lak opiine nyo aŋecane ci bigonyo opii meno nyo aŋeca meno weko cito gire pi lake-nu.\nCik ma mako wegi lim\n28“Ka twon mo ocobo dano ki tuŋe nyo dako, ce oneko woko, ci twon meno gibicelo woko ki got, dok riŋone bene pe gibicamo; ento kop pe biloye rwode. 29Ento ka kit twon meno oŋene ni yam cobo dano ki tuŋe con, dok yam doŋ giciko rwode pire ci ento pe omedo ki gwokone, ce oneko dano nyo dako mo, ci twon meno gibicelo woko ki got, ki rwode bene gibineke woko. 30Ka giŋolle cul, ci biculo lim ducu me koko kwone ma giŋolle. 31Ka ocobo awobi pa dano mo, nyo nyare, gibitic kwede i kit cik acel-lu. 32Ka twon ocobo opii mo, nyo aŋeca mo, ci rwode bimiyo cekel me ryal pyeradek ki ladit pa opii meno, ki twon bene gibicelo woko ki got.\n33“Ka ŋatti mo oweko wi bur twolo nyo ka ŋatti mo okwinyo bur ci pe oumo wiye woko, ce twon nyo kana mo opoto iye, 34ci won bur biculone; en bimiyo lim bot rwode, ci riŋone bibedo mere.\n35“Ka twon pa ŋatti mo otwomo mukene, ce oneko woko, ci gibicato makwo-ni woko, gipoko limme; ki twon ma gineko-ni riŋone bene gipoko woko. 36Nyo ka kite oŋene ni yam en twon ma lacob lim wadi atata, rwode bene pe ogwoko, en biculo twon ki twon wadi, ma gineko-ni bibedo mere.


Yocwa 8 ACO85 - Rwot owaco bot Yocwa ni, “Pe ilwor, - Bible Search\nYocwa 7 Yocwa 9\nJo Icrael gumako Ai\n1Rwot owaco bot Yocwa ni, “Pe ilwor, cwinyi pe opoti. Ter jo ma lulweny ducu kacel kwedi, doŋ wutugi a, wucit wa i Ai. Nen, doŋ atyeko miyo kabaka me Ai i ciŋi, ki lwakke ducu ki gaŋŋe ki lobone. 2Ibitimo Ai ki kabakane kit macalo itimo i kom Jeriko ki kabakane-ni; ento jamine ma giyako, ki limme makwo, wubitero bedo mewu, Mi dano gubut gukanne i ŋet gaŋ yo tuŋ ŋeye.”\n3Yocwa oa malo ki jo ma lulweny ducu pi cito ka lweny i kom Ai. Oyero twoni matego ma oteka lweny alip pyeradek ci ocwalogi ki i dyewor. 4Ocikogi ni, “Wubibuto wukanne i ŋet gaŋ yo tuŋ ŋeye, Pe wucit ka mabor ki gaŋ, ento wun ducu wubed ma wuterre, 5ci an ki jo ducu ma gitye kweda wabinyiko cok ki gaŋ, Ka ce jo kunnu gubino woko ka lweny i komwa, ci wan wabiriŋo woko ki i nyimgi, 6miyo gin gibibino woko ka ryemo korwa nio ka gin ducu gukato woko ki i gaŋ, pien gibitamo ni wariŋo woko ki i nyimgi kit ma yam watimo-ni, Ka wan watye ka riŋo woko ki i nyimgi, 7wun doŋ wubia malo ki ka ma wubuto wukanne iye-ni, ci wutugi mako gaŋ woko cut, pien Rwot Lubaŋawu bimiyo i ciŋwu. 8Ka doŋ wutyeko mako, wubiwaŋo woko ki mac; kit meno wubicobo gin ma Rwot ociko. Nen, doŋ acikowu en.” 9Yocwa ocwalogi woko kit meno, ci guwoto ka ma gicikanne iye-ni, Gubuto i kin Betel ki Ai, i ŋet Ai yo tuŋ potoceŋ; ento Yocwa obuto kacel ki lwak i dyewor meno.\n10Odiko con Yocwa oa malo ocoko mony, ocako cito i nyim jo Ai kacel ki ludoŋo pa Icrael. 11Jo ma lulweny ducu ma gitye kwede gucito gunyiko cok ki gaŋ, gutoŋo gony i ŋet Ai yo tuŋ acam, kun nota tye i kingi ki Ai. 12Yocwa otero dano ma romo alip abic oketogi gubuto gukanne i kin Betel ki Ai i ŋet Ai yo tuŋ potoceŋ. 13Guketo mony i kabedogi kit meno kun gony madit tye i nyim gaŋ yo tuŋ acam ki dul mukanne tye i ŋe gaŋ yo tun potoceŋ. Yocwa obuto i nota i dyewor meno.\n14Ka kabaka me Ai oneno man, ci en ki lwakke ducu, dano me gaŋ meno, gurune gucito gulor piny odiko con i luŋ mukemo Araba ka lweny i kom jo Icrael; ento kabaka pe ŋeyo ni jo mogo gubuto gukanne woko i ŋe gaŋ. 15Yocwa ki jo Icrael guporo ŋwec ki i nyimgi ni doŋ giryemogi woko, kun giriŋo gidok yo tuŋ tim. 16Gilwoŋo dano ducu ma i gaŋ gucokke kacel ka lubo korgi, ka guryemo kor Yocwa gucito ka mabor ki gaŋ. 17Dano acel mo pe odoŋ i Ai nyo i Betel ma pe okato woko i kor jo Icrael. Gubwoto dog gaŋ odoŋ ma twolo pi ryemo kor jo Icrael.\n18Ka doŋ Rwot ociko Yocwa ni, “Tir toŋ alwiro ma tye i ciŋi-ni malo, ikem ki Ai, pien abimiyo woko i ciŋi.” Yocwa otiro toŋ alwiro ma tye i ciŋe-ni malo, okemo ki gaŋ. 19Oyotoyot jo ma gukanne-ni gua malo ki i kabedogi tekke Yocwa oryeyo ciŋe malo, ci gutwarre guriŋo gudonyo i gaŋ, gumako woko, ka gurune gucwinyo mac me wano gaŋ woko. 20Ka jo Ai guneno yo ŋegi, ci nen, yito mac ma waŋo gaŋ tye ka duny mutiŋŋe wa malo i polo; ci ŋwec me riŋo yo tuŋŋi nyo tuŋŋi oloyogi woko, pien onoŋo jo ma guriŋo gudok yo tuŋ tim-mi gulokke gudwogo cen i kom luryem korgi. 21Ka doŋ Yocwa ki jo Icrael ducu guneno ni jo ma gubuto aŋec-ci doŋ gumako gaŋ woko, ki yito mac ma waŋo gaŋ bene doŋ duny cito malo, ci gudwogo cen ka neko jo Ai. 22Jo mukene gua ki i gaŋ gulwenyo bene i kom jo Ai; kit meno onoŋo jo Icrael gurumogi dyere, jo mukene ki yo tuŋcel ki jo mukene yo tuŋ mukene. Jo Icrael gunekogi nio ka pe gubwoto dano acel mo mudoŋ makwo nyo muriŋo obwot. 23Ento gumako kabaka me Ai makwo, gutero bot Yocwa.\n24Ka jo Icrael doŋ gutyeko neko jo Ai ducu ma ginoŋogi i bar nyo i tim ka ma guryemo iye korgi-ni, nio ka gunekogi ducu ki pala lucwan, mo pe odoŋ, ci jo Icrael ducu gulokke gudok i gaŋ, guneko dano mudoŋ iye ki pala lucwan. 25Jo ducu ma guto i nino meno, co ki mon, guromo alip apar wiye aryo, jo Ai ducu. 26Yocwa pe odwoko ciŋe piny ma noŋo oryeyo otiro ki toŋ alwiro-ni, nio waŋ ma gijwero jo ma gibedo i Ai woko Liweŋ. 27Kono nyo lim makwo ki jami mogo ma giyako ki i gaŋ meno aye jo Icrael gutero obedo megi, macalo lok ma yam Rwot ociko ki Yocwa. 28Kit meno Yocwa owaoŋ Ai woko, oweko odoŋ odur ma odurre lipim matwal, kit ma tye kwede wa onyoo-ni. 29Odeyo kabaka me Ai, oŋabo malo i wi yat o wa otyeno. Ka ceŋ doŋ cito ka poto, Yocwa ociko dano ci gukwanyo kome woko ki i kom yat, gubolo piny i dog gaŋ ka ma gidonyo kwede i gaŋ-ŋi, ka gucano got i kome madwoŋ Likuŋ, ma pud tye kenyo o kwede wa i kare man.\nGicoyo cik i kom got Ebal\n30-Yocwa ocano keno tyer i wi got Ebal pi Rwot Lubaŋa pa Icrael, 31-kit ma yam Moses Latic pa Rwot ociko ki jo Icrael. Olubo lok ma gicoyo i buk me cik pa Moses ni, “Wucan keno tyer ki got ma pe gipayo komgi, ma danomo pe otiŋo nyonyo i kome.” En aye gutyero iye gitum awaŋa bot Rwot, ci gutumo gityer lakwecwiny. 32Ci Yocwa ocoyo kopi me cik pa Moses i kom godi kunnu ki i nyim jo Icrael kun lubo kit ma yam Moses ocoyo. 33-Ci jo Icrael ducu, lubedo ki anywalli, kacel ki ludoŋo ki ludito tic ki luŋolkopgi, gin ducu gucuŋ i get canduk pa Rwot tuŋŋi ki tuŋŋi ki i nyim ajwagi ma Lulevi ma gutiŋo canduk me gicikke pa Rwot. Nucu dano gucuŋ i nyim got Gerijim ki nucu dano gucuŋ i nyim got Ebal, kit ma Moses latic pa. Rwot okwono cikogi kwede kit ma myero gilam kwede gum i kom jo Icrael. 34Ka lacen Yocwa okwano lok ducu ma i cik, wa lok me lamo gum ki lok me ceno dano ducu kikore macalo yam gicoyo ducu i buk me cik. 35Lok acel mo pe odoŋ i kom lok ducu ma Moses yam ociko ma Yocwa pe okwano i nyim kacokke pa jo Icrael ducu, kacel ki mon ki litino ki lubedo ma gibedo i kingi.


Tika Itye ka Neno Cing Jehovah i Kwoni? | Pwony me Anyama\nKWAN I LEB Acholi Albanian American Sign Language Amharic Arabic Argentinean Sign Language Armenian Armenian (West) Aymara Azerbaijani Azerbaijani (Cyrillic) Baoule Batak (Toba) Bengali Bicol Bislama Brazilian Sign Language Bulgarian Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga (Malawi) Chitumbuka Chiyao Chuvash Colombian Sign Language Croatian Czech Danish Drehu Dutch Efik English (Leb Muno) Estonian Fijian Finnish Finnish Sign Language French Georgian German Grik Guarani Gujarati Gun Haitian Creole Hausa Hiligaynon Hindi Hiri Motu Hungarian Ibru Icelandic Igbo Iloko Indonesian Isoko Italian Italian Sign Language Japanese Japanese Sign Language Javanese Kannada Kazakh Kikamba Kikuyu Kinyarwanda Kirghiz Kiribati Kirundi Kisi Korean Korean Sign Language Krio Latvian Lhukonzo Lithuanian Luganda Luo Macedonian Malagasy Malay Malayalam Marathi Maya Mexican Sign Language Mixe Mongolian Moore Ndebele (Zimbabwe) Nepali Norwegian Oromo Ossetian Pangasinan Papiamento (Aruba) Papiamento (Curaçao) Persian Peruvian Sign Language Polish Portuguese Punjabi Quechua (Bolivia) Quichua (Imbabura) Romanian Runyankore Russian Russian Sign Language Samoan Sango Serbian Serbian (Roman) Seychelles Creole Shona Sidama Sinhala Slovak Slovenian Solomon Islands Pidgin Spanish Spanish Sign Language Sranantongo Swahili Swedish Tagalog Tajiki Tamil Tatar Telugu Thai Tigrinya Tiv Tok Pisin Turkish Turkmen Turkmen (Cyrillic) Tuvaluan Tzotzil Ukrainian Urdu Uzbek Vietnamese Wallisian Waray-Waray Wolaita Yoruba Zande Zapotec (Isthmus) Zimbabwe Sign Language\n“Wubingeyo ni cing Rwot [Jehovah] tye bot luticce.”—IC. 66:14, Baibul pa Katoli.\nWER: 65, 26\nPingo jo mukene gineno cing Lubanga i kwogi ento jo mukene pe gineno?\nGin ango ma nyuto ni Jehovah tye ki miti i komwa i kareni?\nNgo ma myero watim wek wanen cing Lubanga i kwowa?\n1, 2. Tam ango ma jo mogo gitye kwede i kom Lubanga?\nDANO mapol gitamo ni kubbe tye manok i kin jami ma gitimo ki gin ma Lubanga tye ka timone. Ki lok ada, jo mogo gitamo ni Lubanga tye ki miti manok adada i kom jami ma dano gitimo. I kare ma yamo ki kot magwar ma kilwongo ni Haiyan obalo kabedo mogo i lobo Philippines i Novemba 2013, meya me boma mo acel madit owaco ni: “Twero bedo ni Lubanga nen calo onongo tye ka mukene.”\n2 Jo mukene gitimo jami pien gitamo ni Lubanga pe neno gin ma gitimo. (Ic. 26:10, 11; 3 Jon 11) Gin gitye calo jo ma lakwena Paulo oloko i komgi i kare ma owaco ni: “Gin pe guneno gin mo ma konyogi i ngeyo Lubanga-ni.” Kodi jo magi onongo “gupong ki kwa bal mapol ducu, tim maraco, woro me lim, raccwiny.”—Rom. 1:28, 29.\n3. (a) Lapeny macalo mene ma myero wapenye kwede madok i kom Lubanga? (b) I Baibul, ka kiloko i kom “cing” Jehovah nongo te lokke ngo?\n3 Ento wan kono? Ka iporo ki jo ma kiloko i komgi malo-ni, wan wangeyo ni Jehovah neno jami ducu ma watimogi. Ento tika waniang mitine kacel ki cinge i kwowa? Medo i kom meno, tika watye i kin jo ma Yecu owacci “gibineno Lubanga”? (Mat. 5:8) Me niang meno, kong wanenu labol mogo me Baibul madok i kom jo ma guneno cing Lubanga i kwogi ki jo ma gukwero nenone. I ngeye, ci wabipwonyo bene kit ma Jehovah konyowa kwede ki cinge. Ka wanyamo lok magi ma pigi tego-ni, nge ni Baibul pol kare loko i kom “cing” ka tye ka lok i kom tekone, ma en tiyo kwede me konyo luticce ki dong jwero jo ma jemo i kome.—Kwan Nwoyo Cik 26:8.\nPE GUNENO CING LUBANGA\n4. Pingo lumone pa Luicrael pe guneno cing Lubanga?\n4 I kare mukato angec, dano gubedo ki kare me neno ki dok winyo kit ma Lubanga okonyo kwede jo Icrael. Jehovah otimo tango me laro jone ki i Ejipt, ka lacen oloyo luker mapol mapat pat. (Yoc. 9:3, 9, 10) Kadi bed ni pol pa luker ma onongo gitye tung kunyango me Jordan guwinyo dok guneno gin mutimme, gin “gucokke kacel pi lweny i kom Yocwa ki jo Icrael.” (Yoc. 9:1, 2) Kadi bed ni luker magi gucako lweny, gin onongo gitye ki tyen lok muromo me neno cing Lubanga. Pi teko pa Jehovah, “ceng ocung mot atir, ki dwe bene obedo mot, nio ka jo Icrael guculo kwor i kom lumerokgi.” (Yoc. 10:13) Ento Jehovah “obedo ka miyo cwinygi [lumonegi] obedo tek wek gubin ka lweny i kom jo Icrael.” (Yoc. 11:20) Lumone pa jo Icrael pe guye ni Lubanga tye ka lweny pi Luicrael dok meno oweko kiloyogi.\n5. Kabaka Akab ma kite rac-ci okwero ye gin ango?\n5 Lacen, Kabaka Akab ma kite rac-ci onongo tye ki kare me neno cing Lubanga i jami mapol ma otimogi. Elia owaco bote ni: “Toyo bibedo peke kadi wa kot bene, nio ka doga aye dok biloko.” (1 Luker 17:1) Jehovah onongo bicobo lokke meno, ento Akab okwero ye gin ma nyuto. I ngeye, Akab oneno ka mac bino ki i polo i kare ma Elia olego ni mac owang gitumme. I nge meno, Elia otito ni Jehovah gigiko two pa piny woko ci owaco bot Akab ni: “Dok gang wek kot pe ogengi wot.” (1 Luker 18:22-45) Akab oneno ka jami magi ducu gitimme ento okwero ni pe gutimme pi teko pa Lubanga. Labol man kacel ki mukene bikonyowa me nongo pwony ma pigi tego—omyero wabed ki kare me neno cing Jehovah i kwowa.\nGIN GUNENO CING JEHOVAH\n6, 7. Ngo ma jo Gibeon ki Rakab guniang i kare pa Yocwa?\n6 Ka iporo ki luker ma kitgi raco-ni, jo mukene guneno cing Lubanga kadi bed ni kit me kwogi onongo rom aroma ki pa jo ma waloko i komgi malo-ni. Me labolle, jo Gibeon gubedo pat ki lobbe ma gulwenyo i kom Luicrael i kare pa Yocwa pien gin guyubo lok me kuc ki jo Icrael. Pingo? Gin guwaco ni: ‘Wan wabino pi nying Jehovah Lubangawu ma wawinyo gitito pire, ki pi gin ducu ma yam otimo.’ (Yoc. 9:3, 9, 10) Gin guye ni Lubanga me ada tye ka konyo jo Icrael.\n7 Rakab bene oneno cing Lubanga i jami mogo mutimme. I nge niang kit ma Jehovah olaro kwede jone, en owaco bot lurot piny aryo me Icrael ni: “Angeyo ni Rwot [Jehovah] otyeko miyowu lobo man.” Kadi bed ni timo gin ma kit meno onongo keto kwone ka mading, en obedo ki niye ni Jehovah romo larre kacel ki jo me ode.—Yoc. 2:9-13; 4:23, 24.\n8. I yo ango ma Luicrael mogo guneno cing Lubanga?\n8 Ma mapat ki Kabaka Akab, Luicrael mogo ma guneno ka mac bino ki i polo me nyuto ni kigamo lega pa Elia guye ni Lubanga aye otimo meno. I kare ma guneno mac mua ki bot Jehovah ka wango gityer, gin guwaco ni: ‘Jehovah aye Lubanga me ada.’ (1 Luker 18:39) Ki tung botgi, gin guneno ka maleng teko pa Lubanga!\n9. Wan watwero neno Jehovah kacel ki cinge i kareni nining?\n9 Watyeko dong neno labol mabeco kacel ki maraco ma gikonyowa me niang te lok me ‘neno Lubanga’ nyo neno cing Lubanga. Ka wangeye, ci wan bene watwero neno cinge pien waniang kite mabeco mapol kacel ki ticce i ‘tamwa.’ (Ep. 1:18) Ki lok ada, wamito ni wabed calo jo me kare mukato angec ki me kareni ma guneno kit ma Jehovah konyo ki jone kwede. Kadi bed kumeno, tika watye ki labol ma moko ni Lubanga tye ka konyo dano i kareni?\nLABOL MA GIMOKO NI CING LUBANGA TYE KA TIC I KARENI\n10. Caden ango ma watye kwede ma moko ni Jehovah tye ka konyo dano i kareni? (Nen cal ma tye i pot karatac 12.)\n10 Watye ki tyen lok mapol ma moko ni Jehovah tye ka medde ki konyo dano. Tyen mapol, wawinyo kit ma jo mogo gulego kwede pi kony i yo me cwiny ci kigamo legagi. (Jab. 53:2) I kare ma gitye ka tito kwena i ot ki ot i cula nam mo i lobo Philippines, Allan orwatte ki dako mo ma ocako koko bote. En owaco ni: “I odiko me nino meno, en olego bot Jehovah ni Lucadenne myero gubin bote. I kare ma en pud tye mwaka apar ki wiye, Lucaden pa Jehovah gubedo ka kwano Baibul kwede ento pe dong orwatte kwedgi i kare ma onyomme ci okobo i cula nam meno. Lubanga ogamo legane oyotoyot adada ma omiyo en okok ki pig wange.” I kine ka mwaka acel keken, en odyero kwone bot Jehovah.\nTika itye ka neno gin ma nyuto ni Jehovah tye ka konyo jone i kareni? (Nen paragraf me 11-13)\n11, 12. (a) I yo macalo mene ma Jehovah tye ka konyo ki luticce? (b) Tit kit ma Jehovah okonyo kwede laminwa mo acel.\n11 Jo mapol ma gitiyo pi Lubanga guneno labol mapat pat ma moko ni en okonyogi i kare ma guweko bedo opii pa taa, tic ki yadi calo jayigi-gu, nyo neno jami ma tugo miti me buto. Jo mogo giwacci gitemo gikone tyen mapol pigi kengi ento pe olarre. Ento, i kare ma gulego pi kony ki bot Jehovah, en ominigi “tek madwong me twero,” ma okonyogi me lweny ki gorogi.—2 Kor. 4:7; Jab. 37:23, 24.\n12 Jehovah okonyo luticce mapol me lweny ki pekkigi mapat pat. Me labolle, lamego mo ma nyinge Amy otute adada i kare ma kicwale me konyo gedo Ot me Ker ki gang pa lumiconari i cula nam mo ma tye i Pacific Ocean. En owaco ni: “Wabedo ka bedo i otel mo matidi dok nino ducu wawoto i dye gudo ma opong ki pii me cito ka ma watye ka gedo iye.” En bene onongo myero olok kit me kwone wek orwatte ki pa jo ma kunnu, dok kare ki kare onongo gibedo labongo mac nyo pii. Amy omedo ni: “Gin marac loyo ma atimo aye ni aredo i wi laminwa mo acel ma onongo tye ka gedo kacel kwedwa. Adok paco ma cwinya tye ka cwer mada. Ki i ot butona ma tye i otel, alego bot Jehovah i dyewor ma piny col ni okonya.” I kare ma mac odwogo, Amy okwano Watchtower mo ma loko i kom yub me cwalo woko lumiconari ma gutyeko kwangi. Watchtower man onongo nyamo pekki ma en obedo ka lweny kwedgi calo: tekwaro manyen, paro jo ma paco, ki kit me kwo ki jo manyen. En owaco ni: “Awinyo calo iwacci Jehovah tye ka lok kweda i dyewor meno. Man ocuko cwinya me medde anyim ki ticca.”—Jab. 44:25, 26; 10, 13.\n13. Gin ango ma moko ni Jehovah tye ka konyo jone me ‘lweny pi lok me kwena maber-ri wek omok matek’?\n13 Pien Lucaden pa Jehovah ‘gulwenyo pi lok me kwena maber-ri wek omok matek,’ man nyuto ni cing Jehovah tye ka konyogi. (Pil. 1:7) Gamente mukene gutemme me giko tic pa jo pa Lubanga matwal. Ento watyeko loyo kot 268 kulu i kot mamalo i twok lobo lung, ma 24 i kine obedo i kot me European Court of Human Rights nicakke i mwaka 2000. Man nyuto atir ka maleng ni pe tye ngat mo ma twero juko cing Lubanga.—Ic. 54:17; kwan Icaya 59:1.\n14. Waneno cing Lubanga i ticwa me tito kwena ki dok note ma tye i kin utmege nining?\n14 Tic me tito kwena maber-ri i wi lobo lung tye ka cobbe pien Lubanga tye ka konyowa. (Mat. 24:14; Tic 1:8) Medo i kom note pa jo pa Jehovah i kareni aye gin ma lobo-ni pe twero timone, ma man oweko watwero ye gin mumiyo jo mukene giwacci: “Adada, Lubanga gire tye i kinwu.” (1 Kor. 14:25) Pi meno, wan ducu waye ni tye jami mapol ma nyuto ni meno Lubanga tye ka konyo jone. (Kwan Icaya 66:14.) Kadi bed kit meno, in kono itamo ningo? Tika itye ka neno cing Jehovah i kwoni?\n15. Tit kong gin mumiyo i cawa mukene pe watwero neno cing Jehovah kwowa.\n15 Tyen lok macalo mene ma weko pe watwero neno cing Jehovah atir atir i kwowa? Jami ma gitimme i kwowa twero bwoyo tamwa. Ka man otimme, wiwa twero wil woko me keto tamwa i kom kit ma Jehovah okonyowa kwede. I kare ma Daker Jejebel otemme me neko lanebi Elia, Elia bene wiye owil woko i kare meno i kom kit ma Jehovah con kong okonye kwede. Baibul loko i kom Elia ni: “Openyo ni myero eto woko.” (1 Luker 19:1-4, Baibul pa Katoli.) Elia onongo twero cobo pekone nining? Onongo mitte ni en onong cuko cwiny ki bot Jehovah.—1 Luker 19:14-18.\n16. Ngo ma watwero timone me neno Lubanga kit ma Yubu oneno kwede?\n16 Yubu olungo wiye i pekone ma ka neno jami kit ma Jehovah neno kwede. (Yubu 42:3-6) Calo Yubu, mitte ni wan bene myero waket tek me neno Lubanga. Watwero timo man nining? Myero walwod lok i kom pekowa kun watiyo ki Ginacoya. Ka watimo kumeno, ci wabiniang kit ma Jehovah konyowa kwede dok en bidoko dano adana ki tung botwa. Ci dong, calo Yubu, watwero wacone ni: “Yam onongo awinyo piri awinya keken, ento kombeddi dong aneni ki wanga.”\nTika Jehovah tye ka tic kwedi me konyo jo mukene wek gunene? (Nen paragraf me 17, 18)\n17, 18. (a) I mapat pat ango ma watwero niang kwede ni Jehovah ada tye ka konyowa? (b) Tit kong gin mo acel mutimme ma nyuto kit ma Lubanga tye ka konyowa kwede i kareni?\n17 Watwero neno cing Jehovah nining? Magi aye labol mogo manok nok: Oromo bedo ni kit ma inongo kwede ki lok me ada twero miyo itamo ni Lubanga aye ma ocwalo dano boti. Tika nino mo acel ibedo tye i cokke ci iwinyo pwony ma ogudo cwinyi mumiyo iwaco ni: “Meno aye gin ma onongo amito kikome!” Nyo gwok ilego ci Lubanga ogamo legani. Twero bedo ni imedo cawani i ticwa me pwony ma oweko ibedo ki ur i kit ma Jehovah okonyi kwede. Onyo iweko dog ticci wek omini kare me tic pi Jehovah ci lacen ineno kit ma cikkene eni ocobbe kwede: “Pe abiboli”? (Ibru 13:5) Ka wabedo ma wangwa twolo i yo me cwiny, ci watwero niang yo mapol mapat pat ma Jehovah okonyowa kwede.\n18 Sarah ma a ki i lobo Kenya owaco ni: “Alego pi latin kwanna mo me Baibul ma mitine nok. Apenyo Jehovah ka ce pe dong amedde ki kwan kwede. Cimma okok i kare ma awaco ni ‘Amen.’ Latin kwan-ni openya ka ce waromo cito i cokke kacel. Abedo ki twon ur madit adada!” Ka ibedo ma wangi twolo, ci ibineno yo mapat pat ma Lubanga konyi kwede. Laminwa mo ma nyinge Rhonna, ma bedo i lobo Asia owaco ni: “Mitte ni jami mogo kong otimme i kwowa ka wek waniang ni Jehovah konyowa. Ka teke waniang litap, ci wabedo ki yomcwiny me ngeyone ni en tye ki miti madit i komwa!”\n19. Gin ango ma mitte wek wabed i kin jo ma gineno Lubanga?\n19 Yecu owaco ni: “Gitye ki gum [yomcwiny] jo ma cwinygi leng, pien gin aye gibineno Lubanga.” (Mat. 5:8) Wan watwero bedo “jo ma cwinygi leng” nining? Omyero watam i kom jami mabeco dok wagik timo jami maraco. (Kwan 2 Jo Korint 4:2.) Ka wajingo watwa ki Jehovah dok wakwo i yo matir, ci man biweko wabedo i kin jo ma giromo neno Lubanga. I pwony ma lubo man, wabinyamo kit ma niye romo konyowa me neno cing Jehovah i kwowa.